title: Fiskarsin museo

text: Fiskarsin museosta on 2010-luvulla kehittynyt ruukkihistorian elävä paikallismuseo. Opastusten, työpajojen, aikamatkojen ja tapahtumien kautta kävijät saavat elämyksiä ja tietoa Fiskarsin ruukin elämästä ennen ja nyt. Museon päärakennuksen yhteydessä sijaitsee museokauppa.


title: Fiskarsin museo

text: Konttoristi Laura Holmström ja kätilö Gerda Gers alkoivat 1930-luvulla kerätä esineitä ja valokuvia Fiskarista. Fiskarsin kotiseutuyhdistys ry perustettiin 9. maaliskuuta 1940 ja toive kotiseutumuseosta alkoi toteutua. Laura Holmström valittiin kotiseutuyhdistyksen puheenjohtajaksi ja hän toimi tehtävässä kuolemaansa saakka eli vuoteen 1965.


title: Fiskarsin museo

text: Vuonna 1949 nykyinen Fiskars Oyj Abp antoi kotiseutuyhdistyksen käyttöön osan talosta, joka oli rakennettu 1800-luvun puolivälissä Suomen ensimmäisen konepajan konttoriksi. Rakennnukseen perustettiin Fiskarsin museo. Avajaisia vietettiin 30. lokakuuta 1949, päivää ennen Fiskarsin ruukin 300-vuotisjuhlia. Nykyään koko rakennus on museokäytössä.


title: Fiskarsin museo

text: Vuonna 1983 museo sai käyttöönsä Slaggbyggnadeniksi kutsutun rakennuksen. Slagi eli kuona oli raudanvalmistusprosessin sivutuote, jota 1700-luvulta lähtien käytettiin rautaruukeissa rakennusaineena. Slaggbyggnadenin seinät on valmistettu erikoismenetelmällä slagihakkeesta eli kuonasta. Slaggbyggnaden rakennettiin yläruukin työläisten ruokalaksi vuonna 1842. Myöhemmin rakennus on ollut useiden perheiden ja mm. leskien asuinkäytössä. Rakennus seisoi tyhjillään vuosina 1971–1983 ja oli päässyt melko pahoin rapistumaan kun Fiskarsin kotiseutuyhdistys teki sopimuksen Fiskars Oyj Abp:n kanssa talon vuokraamisesta ja kunnostamisesta. Rakennus restauroitiin ja otettiin museokäyttöön. Nykyisin rakennuksessa on näyttely- ja opetustiloja, museokahvila ja museon toimisto.


title: Fiskarsin museo

text: Vuonna 2006 vanha leivin- ja mankelitupa sekä osa museon liiterirakennuksessa sijaitsevista tiloista kunnostettiin näyttely- ja opetustiloiksi. Näissä tiloissa järjestetään kesäisin avoimia perinnetyöpajoja lapsi- ja aikuisryhmille sekä keväisin ja syksyisin aikamatkoja ja työpajoja koululaisryhmille.


title: Fiskarsin museo

text: Fiskarsin museon esine- ja valokuvakokoelma koostuu lähinnä 1800- ja 1900-lukujen esineistä ja kuvista. Museon esinekokoelma koostuu yli 5500:sta esineestä, jotka liittyvät Fiskarsin ruukkiin. Osa esineistä on esillä perusnäyttelyssä. Kokoelmassa on jokapäiväiseen elämään liittyviä esineitä, kuten taloustavaroita, huonekaluja ja tekstiilejä sekä ruukissa valmistettuja teollisuustuotteita. Museon kuvakokoelmassa on yli 4000 valokuvaa. Kuvakokoelman vanhimmat valokuvat ovat 1860-luvulta. Suurin osa valokuvista esittää Fiskarsiin tai Pohjaan sidoksissa olevia ihmisiä, maisemia ja rakennuksia.


title: Kujedan piiri

text: Kujedan piiri () on kunnallinen itsehallintoalue Permin aluepiirissä Venäjällä. Vuonna 1931 perustetun piirin pinta-ala on 2617 neliökilometriä. Asukkaita on 30 500 henkeä (vuonna 2009).


title: Kujedan piiri

text: Kujedan piiri sijaitsee Permin aluepiirin eteläosassa. Lännessä se rajoittuu Tšaikovskin, pohjoisessa Jelovon ja Bardan, idässä Tšernuškan piireihin ja etelässä Baškortostaniin. Hyötykaivannaisia ovat öljy, turve, savi, hiekka ja sora.


title: Kujedan piiri

text: Piiriin kuuluu 10 maalaiskuntaa: Bikbarda, Bolšaja Usa, Bolšije Kusty, Bolšoi Godyr, Bolšoi Talmaz, Fedorovsk, Kujeda, Nižnjaja Sava (keskuspaikka Tsentralnaja Usadba 3-go Goskonzavoda), Ošja ja Šagirt. Hallinnollinen keskus on Kujedan taajama. Asutuskeskuksia on yhteensä 87.


title: Kujedan piiri

text: Asukkaista on vuoden 2002 väestönlaskennan mukaan 64,2 % venäläisiä, 17,7 % udmurtteja, 7,4 % tataareja, 6,2 % baškiireja ja 2,8 % tšuvasseja. Kaupunkiväestöä ei ole.


title: Kujedan piiri

text: Piirin kautta kulkee Permin ja Ufan välinen maantie sekä Kazanin ja Jekaterinburgin välinen rautatie. Pääelinkeino on maatalous, joka on keskittynyt viljan viljelyyn sekä maidon ja lihan tuotantoon. Lisäksi harjoitetaan maataloustuotteiden jalostusta, puunhankintaa ja öljyn porausta.


title: Kujedan piiri

text: Piirissä toimii ammattikoulu, musiikkikoulu, lasten luomistyön keskus, kulttuuri- ja vapaa-ajankeskuksia sekä kirjastolaitos. Piirilehtenä ilmestyy "Kujedinski vestnik" (”Kujedan sanansaattaja”).


title: Kujedan piiri

text: Seudulla on arkeologisia muistomerkkejä. Nähtävyyksiin kuuluvat entisen Bikbardan viinatehtaan rakennukset.


title: Jännityskorroosio

text: Jännityskorroosio (, SCC) aiheuttaa kappaleen murtumisen jännityksen ja korroosion yhteisvaikutuksesta. Pelkkä jännitys tai korroosio ei yksinään aiheuta särön syntymistä ja kasvamista materiaaliin. Ilmiötä voi olla vaikea havaita, koska särön kasvaminen ei tyypillisesti aiheuta ulkoisia muutoksia kappaleeseen ennen kuin lopullisen vaurioitumisen yhteydessä. Monet muutoin hyvin korroosiota kestävät materiaalit ovat herkkiä jännityskorroosiolle. Esimerkiksi austeniittinen ruostumaton teräs (AISI 304, EN 1.4301) ja luja alumiiniseos (AA 7075) kärsivät jännityskorroosiosta kloridipitoisessa ympäristössä.


title: Jännityskorroosio

text: Jännityskorroosiomurtuminen (stress corrosion cracking, SCC ) on staattisen jännityksen ja korroosion aiheuttama vaurio metalliin tai keraamimateriaaliin. Keraameilla jännityskorroosiota havaitaan alikriittisen murtuman kasvun (slow crack growth, SCG) seurauksena vakiokuormituksella. Termoplastisilla muoveilla jännityssäröilyä esiintyy jännityksen ja kemiallisen rasituksen yhteisvaikutuksesta. Jännityskorroosio ilmenee metallin haurastumisena tai murtumisena ilman havaittavia ulkoisia muutoksia materiaalin pinnalla. Jännityskorroosion aiheuttama haurastuminen voi johtaa metallin äkilliseen ja ennakoimattomaan murtumiseen. Repeämä etenee nopeasti jännityskorroosion haurastuttamassa metallissa.


title: Jännityskorroosio

text: Jännityskorroosion taustalla ovat metallin sisäiset ja ulkoiset jännitykset yhdistettynä korroosiota aiheuttaviin ympäristötekijöihin. Korroosioympäristö on materiaalikohtainen. Metalliseokset (hiiliteräkset, austeniittiset ruostumattomat teräkset, kuparisinkkiseokset, magnesiumseokset ja lyijyseokset) herkistyvät jännityskorroosiolle. Tietyt olosuhteet aiheuttavat jännityskorroosiovaurioita myös yleisesti korroosiota kestäviin metalleihin, esimerkiksi austeniittinen ruostumaton teräs (AISI 304, EN 1.4301) ja luja alumiiniseos (AA 7075) kärsivät jännityskorroosiosta kloridipitoisessa ympäristössä.


title: Jännityskorroosio

text: Erilaisia jännityskorroosion muotoja ovat esimerkiksi messingin varastorepeäminen (season cracking), niukkahiilisten terästen lipeähauraus (caustic embrittlement) ja vetyhaurastuminen (hydrogen embrittlement).


title: Jännityskorroosio

text: Jännityskorroosion ilmenemiseen vaadittavat olosuhteet ovat hyvin materiaalikohtaisia. Yleisesti jännityskorroosion aiheutumiseen tarvitaan materiaalille spesifit olosuhteet ja materiaalin pintaan vaikuttava vetojännitys. Vetojännitys voi aiheutua materiaalin pintaan ulkoisesta voimasta tai sisäisistä jännityksistä. Vaadittavan vetojännityksen suuruus voi olla merkittävästi materiaalin myötölujuutta alhaisempi. Sisäisiä jännityksiä materiaaliin saattavat aiheuttaa materiaalin työstäminen tai sen lämpökäsittely. Puhtaat metallit ovat yleensä vähemmän alttiita jännityskorroosiolle kuin seostetut metallit. Ilmiöön tarvittavat ainepitoisuudet ovat hyvin pieniä, joten ne voivat konsentroitua materiaalin pinnalle normaalin ilmakehän olosuhteissa. Materiaalin pinnalla oleviin halkeamiin saattaa kehittyä muuta ympäristöä voimakkaammat olosuhteet. Jännityskorroosiota voi tapahtua huoneenlämpötilassa tietyillä materiaaleilla, mutta yleensä tarvittava lämpötila on tätä korkeampi.


title: Jännityskorroosio

text: Materiaalin alttius jännityskorroosiolle on riippuvainen mikrorakenteesta, dislokaatiorakenteesta ja faasien termodynaamisesta stabiilisuudesta. Murtumien ilmenemiseen kuluva aika vaihtelee voimakkaasti materiaalista ja olosuhteista riippuen. Lämpötilan nousu ja aine konsentraatioiden väkevöityminen nopeuttavat yleensä jännityskorroosio murtumien syntymistä ja etenemistä materiaalissa. Jännityskorroosio voi edetä materiaalissa pääsääntöisesti kolmella eri mekanismilla. Raerajoilla etenevässä galvaanisessa jännityskorroosiossa korroosiolla on jännitystä suurempi vaikutus. Jännityskorroosio voi edetä myös aktiivisen liukutason läheisyydessä, jolloin jännityskorroosio heikentää kohtaa kunnes siinä tapahtuu muodonmuutos. Muodonmuutoksen jälkeen syvemmällä oleva materiaali altistuu jännityskorroosiolle, ja sama mekanismi toistuu. Suojaavan oksidikalvon omaavissa materiaaleissa jännityskorroosion eteneminen voi aiheutua siitä että jännitys rikkoo suojakalvon ja sitten alla oleva materiaali altistuu korroosiolle.


title: Jännityskorroosio

text: Osa niukkahiilisistä teräksistä on altis jännityskorroosiolle kun se altistetaan ympäristölle jossa on nitraatteja, amiineja, vedetöntä ammoniakkia tai vesiliuoksille joissa on natriumhydroksidia tai kaliumhydroksidia. Puhekielessä saatetaan puhua teräksen "lipeähauraudesta". Hiiliteräkset voivat olla alttiita ilmiölle vähähappisissa ympäristöissä joissa on rikkivetyä. Osa ruostumattomista teräksistä ovat alttiita jännityskorroosiolle happamissa kloridiliuoksissa, esimerkiksi AISI 304, 304-L, 305, 309, 316, 347, 347-L, 310 ja 314. Jotkut alumiiniseokset ovat alttiita jännityskorroosiolle NaCl-lioksissa, esimerkiksi 7049, 7050, 7500. Messingeillä esiintyy niin kutsuttua "varastorepeämää", kun ne altistuvat ammoniakille tai muille typpiyhdisteille. Osa titaanimetalleista ovat alttiita CHHCL seoksessa ja fluori-ioneja sisältävissä liuoksissa. Osa magnesiumseoksista ovat alttiita NaCl-KCrO liuoksissa.


title: Jännityskorroosio

text: Kuopiossa sijaitsevan Rauhalahden kylpylän välikaton romahtaminen vuonna 2003 oli onnettomuustutkintalautakunnan raportin mukaan seurausta kiinnitinlankojen jännityskorroosiosta. Välikaton kiinnitinlangat olivat AISI 304 austeniittista ruostumatonta terästä, jotka altistuivat kloridipitoiselle ilmalle. Vastaavanlaisia onnettomuuksia on tapahtunut myös Sveitsissä 1981 ja Alankomaissa 2001.


title: Jännityskorroosio

text: Jännityskorroosionestoon on eri menetelmiä riippuen metallityypistä ja ympäristön olosuhteista (katodinen suojaus, jännityksenpoistohehkutus, kuulapuhallus, rullaus, inhibiitit). Sähkökemiallisesta syöpymisestä johtuvaa jännityskorroosiota voidaan estää säätämällä metallin ja liuoksen välistä potentiaalia anodiseen tai katodiseen suuntaan. Korroosiota aiheuttavien kemikaalien vaikutusta ehkäistään ympäristöolosuhteiden avulla (pH-arvo, lämpötila ja kaasut). Oikeilla muokkaustyövaiheiden ja työstötyövaiheiden sekä rakenteeseen kohdistuvan kuormituksen suunnittelulla voidaan välttää metallikappaleiden sisäisiä jännityksiä. Valitsemalla käyttöympäristön olosuhteissa varmuudella toimiva materiaali pienennetään jännityskorroosiomurtuman riskiä.


title: Jännityskorroosio

text:
Sinkki ja magnesium altistavat alumiiniseokset jännityskorroosiolle. Alumiiniseosten jännityskorroosiota voidaan ehkäistä suojaamalla korroosiolle altis metalli katodisesti sähköjännitteen avulla.
Austeniittiset ruostumattomat teräkset voidaan suojata jännityskorroosiota vastaan sammuttamalla kappale vesiastiaan 1 050 ˚C asteesta. Hapen poisto liuoksesta ehkäisee austeniittisen ruostumattoman teräksen korroosiota kloridipitoisissa olosuhteissa. Rasittavassa kloridiympäristössä ruostumattoman teräksen yli 42% nikkeliseokset ovat kestävä materiaali. Ferriittiset ruostumattomat teräkset tai ferriittis-austeniittiset teräkset eivät herkisty kloridien vaikutuksesta jännityskorroosiolle.


title: Jännityskorroosio

text: Niukkahiilinen teräs ja muut metalliseokset voidaan suojata jännityksenpoistohehkutuksen ja hitaan jäähdytyksen avulla. Hehkutuslämpötila muokkauksesta aiheutuneiden sisäisten jännitysten poistamiseksi on esimerkiksi alumiiniseoksille 230–260˚C, hiiliteräksille 500–600˚C ja ruostumattomalle teräkselle 730–870˚C.


title: Jännityskorroosio

text: Puristusjännityksen luominen kuulapuhalluksella tai rullauksen avulla metallikappaleen pinnalle estää jännityskorroosiota. Niukkahiilisten terästen lipeähaurautta voidaan ehkäistä inhibiittien, kuten natriumnitraatin avulla. Metallin jännityskorroosiota ehkäistään erilaisilla suojaavilla pintakäsittelyillä kuten messingin niklaaminen, alumiiniseosten pinnoitus puhtaalla alumiinilla tai magnesiumseosmetallien maalaaminen.


title: Jännityskorroosio

text: Materiaalien alttiutta jännityskorroosiolle on perinteisesti tutkittu altistamalla koekappale aine suhteellisen vahvoille ainekohtaisille ominaisuuksille ja mittaamalla aika joka materiaalin murtumiseen kuluu. Tätä tietoa voidaan sitten käyttää hyväksi arvioidessa materiaalin vastustuskykyä jännityskorroosiolle alhaisemmissa pitoisuuksissa ja lievemmissä olosuhteissa. Ruostumattomille teräksille on olemassa ASTM G 36 standardin mukainen testi, jossa kappale altistetaan kiehuvalle noin 155 ˚C asteiselle magnesiumkloridiliuokselle. Materiaalia voidaan testata myös standardin ASTM G 30 mukaisella u-taivutus kokeella. Murtumien etenemisnopeuksien voidaan tarkkailla valmiiksi pieniä murtumia sisältävässä kappaleessa, joka altistetaan sopiville olosuhteille. Näin voidaan arvioida materiaalin vaurioitumisnopeutta eri murtumavaiheissa ja saadaan selville missä olosuhteissa murtumat jatkavat kasvuaan.


title: Tšaikovskin piiri

text: Tšaikovskin piiri () on kunnallinen itsehallintoalue Permin aluepiirissä Venäjällä. Vuonna 1962 perustetun piirin pinta-ala on 2124 neliökilometriä. Asukkaita on 108 700 henkeä (vuonna 2009).


title: Tšaikovskin piiri

text: Tšaikovskin piiri sijaitsee Permin aluepiirin lounaisosassa Kaman muodostaman Votkinskin tekojärven rannalla. Pohjoisessa se rajoittuu Jelovon ja idässä Kujedan piireihin, etelässä Baškortostaniin ja lännessä Udmurtiaan. Pinta-alasta huomattava osa on metsää. Hyötykaivannaisia ovat öljy, savi, hiekka ja sora.


title: Tšaikovskin piiri

text: Piiriin kuuluu Tšaikovskin kaupunki ja 9 maalaiskuntaa: Alnjaš, Bolšoi Bukor, Foki, Markovo, Olhovka (keskuspaikka Prikamski), Sosnovo, Uralskoje, Vanki ja Zipunovo. Hallinnollinen keskus on Tšaikovski. Asutuskeskuksia on yhteensä 51.


title: Tšaikovskin piiri

text: Asukkaista on vuoden 2002 väestönlaskennan mukaan 86,9 % venäläisiä, 4,8 % tataareja ja 2,8 % udmurtteja. Kaupunkiväestön osuus on 76 %.


title: Tšaikovskin piiri

text: Tšaikovskista on maantie- ja rautatieyhteys Permiin ja Iževskiin sekä Kazanin ja Jekaterinburgin väliselle radalle. Votkinskin vesivoimalaitoksen rakentamisesta alkunsa saanut kaupunki on huomattava teollisuuskeskus.


title: Tšaikovskin piiri

text: Piirissä toimii tekninen ja liikuntainstituutti, Permin teknisen yliopiston filiaali, ammattioppilaitoksia, kolme taidekoulua ja kaksi musiikkikoulua, kaksi lasten luomistyön keskusta, kulttuuri- ja vapaa-ajankeskuksia, kirjastolaitos, taidegalleria, teatteri, kotiseutumuseo ja kansatieteellinen museoalue. Paikallislehtenä ilmestyy "Ogni Kamy" (”Kaman valot”).


title: Tšaikovskin piiri

text: Seudulla on useita arkeologisia muistomerkkejä. Nähtävyyksiin kuuluu 1700-luvulta peräisin oleva vanhauskoisten pirtti Saigatkassa sekä Mihailovski zavodin aateliskartano.


title: Ljupko Petrović

text: Ljupko Petrović (, s. 15. toukokuuta 1947) on Bosnian serbi jalkapallovalmentaja ja entinen pelaaja. Toukokuusta 2016 lähtien hän on toiminut bulgarialaisseura PFK Levski Sofian päävalmentajana.


title: Ljupko Petrović

text: Pitkän uran valmentajana tehneen Petrovićin suurin saavutus on Belgradin Punaisen tähden luotsaaminen Euroopan Cupin mestaruuteen kaudella 1990/91.


title: Ljupko Petrović

text: Petrović aloitti pelaajauransa NK Osijekin joukkueessa 1967 ja edusti seuraa lähes koko uransa ajan. Hän kuului seuran avainpelaajiin sen noustessa Jugoslavian pääsarjaan 1977. Hän siirtyi kaksi vuotta myöhemmin Yhdysvaltoihin, jossa edusti kolme vuotta Buffalo Stallionsia.


title: Ljupko Petrović

text: Valmennusuransa Petrović aloitti 1982 NK Osijekin juniorivalmentajana. Vuonna 1984 hän toimi lyhyen aikaa maanmiehensä Milorad Pavićin apuvalmentaja espanjalaisseura RCD Espanyolissa, kunnes siirtyi NK Osijekin edustusjoukkueen päävalmentajaksi. Hän valmensi seuraa kolme kautta siirtyen 1987 Jugoslavian liigasta pudonneen Spartak Subotican päävalmentajaksi. Samaan aikaan hän toimi myös Jugoslavian alle 18- ja 21-vuotiaiden maajoukkuevalmentajana. Hän johdatti Jugoslavian juniorit maailmanmestareiksi alle 18-vuotiaiden MM-kisoissa 1987 ja hopealle alle 21-vuotiaiden EM-kisoissa 1988.


title: Ljupko Petrović

text: Kaudeksi 1988/89 Petrović siirtyi FK Vojvodinan päävalmentajaksi. Debyyttikausi seurassa päättyi komeasti Jugoslavian mestaruuteen, joka oli Vojvodinan seurahistorian toinen. Edellisestä oli kulunut jo 23 vuotta. Seuraavan kauden jälkeen Petrović siirtyi suurseura FK Crvena Zvezdan päävalmentajaksi ja luotsasi seuran historialliseen Euroopan Cupin mestaruuteen. Loppuottelussa seura kaatoi Olympique de Marseillen rangaistuspotkukilpailun jälkeen.


title: Ljupko Petrović

text: Menestyskauden jälkeen Petrović siirtyi RCD Espanyolin päävalmentajaksi, mutta pesti jäi yhden kauden mittaiseksi seuran vältettyä putoamisen vain vaivoin. Espanyol-pestinsä jälkeen Petrović toimi lyhyen aikaa uruguaylaisen Club Atlético Peñarolin päävalmentajana kunnes palasi takaisin Eurooppaan. Seuraavat kaudet vierähtivät Kreikassa PAOKin ja Olympiakosin valmentajana vailla suurempaa menestystä. Petrović palasi Crvena Zvezdaan 1994 ja voitti maan mestaruuden 1995. Valmennettuaan 1996 lyhyen aikaa Grazeria Petrović siirtyi FK Vojvodinan peräsimeen. Toinen yritys seuran päävalmentajana toi Jugoslavian cupin hopeaa.


title: Ljupko Petrović

text: Vojvodina-pestinsä jälkeen Petrović valmensi Dubaissa, Bulgariassa sekä Kiinassa voittaen Bulgarian mestaruuden 2001 ja Kiinan cupin mestaruuden 2003 Beijing Guoanin peräsimessä. Tämän jälkeen hän palasi Eurooppaan ja valmensi PFK Litex Lovechin Bulgarian cupin mestariksi. Kaudella 2004/05 hän toimi jälleen Crvena Zvezdan päävalmentajana, mutta mestaruutta ei tullut. Kauden jälkeen hän palasi Litex Lovechiin johdattaen seuran jälleen cupin finaaliin 2007.


title: Ljupko Petrović

text: Kaudeksi 2008/09 Petrović palasi kolmannen kerran FK Vojvodinan päävalmentajaksi, mutta sai potkut maaliskuussa 2009.


title: Ljupko Petrović

text: Lokakuussa 2010 Petrovićista tuli Kroatian liigassa pelaavan NK Lokomotivan päävalmentaja. Hän sai kuitenkin potkut jo maaliskuussa 2011.


title: Ljupko Petrović

text: Joulukuussa 2011 Petrovićista tuli kazakstanilaisseura FK Tarazin päävalmentaja. Petrović luotsasi seuran Kazakstanin Superliigassa neljänneksi kaudella 2012. Petrović jätti joukkueen toukokuussa 2013 ja siirtyi heinäkuussa kazakstanilaisen FK Akzhayikin päävalmentajaksi.Petrović valmensi seuraa joulukuuhun saakka, kunnes sai potkut


title: Ljupko Petrović

text: Kesällä 2015 hänestä tuli bulgarialaisseura PFK Liteks Lovetšin päävalmentaja. Hän kuitenkin jätti tehtävänsä jo elokuun alussa. Toukokuussa 2016 hän palasi valmentajaksi Bulgariaan, kun liigassa toisena ollut PFK Levski Sofia palkkasi hänet päävalmentajaksi.Petrović on opiskellut liikuntatieteitä Novi Sadin yliopistossa valmistuen kandidaatiksi 1982 ja maisteriksi 1996. Hän väitteli tohtoriksi Banja Lukan yliopistosta vuonna 2010. Hänellä on myös UEFAn Pro-valmentajalisenssi. Valmennusuransa ohella Petrović on toiminut Belgradin yliopistossa varaprofessorina ja UEFA:n valmennuskouluttajana.


title: Ljupko Petrović

text: Petrović on naimisissa Snezana Petrovićin kanssa ja heillä on kaksi lasta, poika Srdjan ja tytär Svetlana, sekä kaksi lastenlasta. Petrović puhuu äidinkielensä serbian lisäksi englantia, kreikkaa, espanjaa ja bulgariaa.


title: Nevan–Vasilinsaaren linja

text: Nevan–Vasilinsaaren linja () on yksi Pietarin metron linjoista. Se merkitään karttoihin numerolla 3 ja vihreällä värillä. Linja leikkaa Pietarin keskustan länsi-itä suunnassa. Sillä on pisimmät asemien välimatkat koko järjestelmässä. Niistä suurin osa edustaa niin sanottua "horisontaalinen hissi" -tyyppiä, jossa rautaovet eristävät raiteet ja laiturialueen. Linjalle ei ole suunniteltu jatkeita.


title: Mätämunan muistelmat

text: Mätämunan muistelmat on Seppo Heikinheimon postuumisti julkaistu muistelmateos vuodelta 1997. Teoksen kustansi Otava. Kustantajan mukaan Heikinheimo oli suunnitellut muistelmia jo pitkään ennen kuin kirjoittaminen alkoi vuonna 1996. Heikinheimo kertoo, että muistelmien ensimmäinen versio katosi levykkeen mukana. Kirjan loppuosa valmistui juuri ennen kuin kirjoittaja teki itsemurhan 26. toukokuuta 1997. Heikinheimo ei muistelmissaan kerro paljonkaan yksityiselämästään eikä perheestään, mutta kirjan lopussa hän paljastaa itsemurhaansa johtaneita syitä.


title: Mätämunan muistelmat

text: Kirjan keskeisin aihepiiri on musiikki: säveltäjät, esittäjät, orkesterit ja musiikkiarvostelijat. Muistelmien henkilögalleria on laaja: hakemistossa on 924 nimeä. Oman lukunsa ovat saaneet muiden muassa Erik Tawaststjerna, Seppo Nummi, Martti Talvela ja "Dmitri Šostakovitšin muistelmain" suomennostyö.


title: Mätämunan muistelmat

text: Toimittaja Pekka Seppäsen mukaan Heikinheimon tarinat eivät välttämättä ole luotettavia. Muutamat arvostelijat, kuten professori Kai Laitinen, ovat pitäneet kirjaa hauskana.


title: Kappaluku

text: Kappaluku on paperimassan ligniinipitoisuutta tai oikeammin valkaistavuutta kuvaava indikaattori.


title: Kappaluku

text: ISO 302:2004 -standardi määrittelee kappaluvun. Määritelmä sopii kaikenlaisiin kemiallisiin ja puolikemiallisiin massoihin. Kappaluku on välillä 1-100.


title: Kappaluku

text: Luku mittaa, kuinka paljon Kaliumpermanganaattiliuosta massa kuluttaa. Se voidaan mitata reaaliaikaisella kappa-analysaattorilla sellutehtaassa.


title: Kappaluku

text: Kappaluku kertoo, paljonko kemikaaleja tarvitaan paperimassan valkaisemiseksi tiettyyn valkoisen sävyyn. Tämä määrä riippuu pitkälti massan ligniinipitoisuudesta, joten kappalukua voidaan käyttää karkeana ligniinipitoisuuden mittarina:


title: Kappaluku

text: K ≈ c*l


title: Kappaluku

text:
K: Kappaluku;
c: vakio ≈ 6,57 (riippuu puusta ja prosessista);
l: ligniinipitoisuus prosentteina.


title: Tšernuškan piiri

text: Tšernuškan piiri () on kunnallinen itsehallintoalue Permin aluepiirissä Venäjällä. Vuonna 1931 perustetun piirin pinta-ala on 1676 neliökilometriä. Asukkaita on 52 200 henkeä (vuonna 2009).


title: Tšernuškan piiri

text: Tšernuškan piiri sijaitsee Permin aluepiirin eteläosassa. Lännessä se rajoittuu Kujedan, pohjoisessa Bardan ja Uinskojen, idässä Oktjabrskin piireihin ja etelässä Baškortostaniin. Hyötykaivannaisia ovat öljy, savi, turve ja rakennuskivi.


title: Tšernuškan piiri

text: Piiriin kuuluu Tšernuškan kaupunki ja 14 maalaiskuntaa: Ananjino, Bedrjaž, Brod, Demenevo, Jetyš, Kalinovka, Pavlovka, Rjabki, Sludka, Sulmaš, Tauš, Tjui, Trun ja Trušniki. Hallinnollinen keskus on Tšernuška. Asutuskeskuksia on yhteensä 80.


title: Tšernuškan piiri

text: Asukkaista on vuoden 2002 väestönlaskennan mukaan 77,4 % venäläisiä, 7,6 % tataareja, 6,6 % baškiireja ja 4,3 % udmurtteja. Kaupunkiväestön osuus on 69,4 %.


title: Tšernuškan piiri

text: Piirin kautta kulkee Permin ja Ufan välinen maantie sekä Kazanin ja Jekaterinburgin välinen rautatie. Talous perustuu öljyn tuotantoon. Lisäksi on elintarvike- ja rakennustarviketeollisuutta. Myös liikenteellä on huomattava merkitys.


title: Tšernuškan piiri

text: Piirissä toimii ammattikoulu, polytekninen opisto, lasten musiikki- ja taidekoulut, lasten luomistyön keskus, kulttuuri- ja vapaa-ajankeskuksia, kirjastolaitos, kotiseutumuseo ja TV-asema. Paikallislehtenä ilmestyy "Majak Priuralja" (”Priuraljen majakka”).


title: Tšernuškan piiri

text: Nähtävyyksiä ovat Bedrjažin ja Nikolajevskin ortodoksiset kirkot sekä Bedrjažin ja Taušin kylien rakennukset.


title: Baltian historia (kirja)

text: Baltian historia on professori Vilho Niitemaan kirjoittama Baltian historiaa käsittelevä kirja. Vaikka Liettua luetaan nykyään Baltian maihin, kirja kertoo lähinnä vain Latvian ja Viron historiasta. Alkuperäinen teos ilmestyi vuonna 1959 ja Kalervo Hovin täydentämä teos vuonna 1991. Niitemaan teosta pidettiin eurooppalaisen tason mukaisena ja se sai myös kansainvälistä julkisuutta.


title: Emerich Jenei

text: Emerich Jenei (s. 22. maaliskuuta 1937) on romanialainen jalkapallovalmentaja ja entinen keskikenttäpelaaja. Hän on yksi Romanian menestyneimmistä valmentajista ja voittanut Euroopan cupin mestaruuden 1985–1986. Maaliskuussa 2008 hänet palkittiin II luokan arvomerkillä "Ordinul Meritul Sportiv"issa.


title: Emerich Jenei

text: Jenei aloitti pelaajauransa Flamura Roșie Aradissa 1955. Puolustavana keskikenttäeplaajana pelannut Jenei siirtyi 20-vuotiaana suurseura FC Steaua Bukarestiin, jota hän edustikin 12 vuoden ajan. Jenei pelasi Steauassa 254 ottelua ja voitti kolme Romanian mestaruutta. Hän siirtyi 1969 turkkilaiseen Kayserisporiin, jossa lopetti uransa 34-vuotiaana 1971.


title: Emerich Jenei

text: Romanian maajoukkueessa Jenei esiintyi urallaan 12 A-maaottelussa. Hän oli mukana olympialaisissa 1964 Romanian sijoittuessa viidenneksi.Valmennusuransa Jenei aloitti FC Steaua Bukarestin apuvalmentajana 1972. Hän siirtyi päävalmentajaksi 1975 ja voitti seuran kanssa mestaruuden kauden päätteeksi. Hän jatkoi päävalmentajana myös kaksi seuraavaa kautta voittaen toisen mestaruutensa 1978. Menestyksestä huolimatta hän sai lähteä kauden jälkeen. Kaudella 1978–1979 Jenei toimi FC Bihorin päävalmentajana, mutta seura jäi hänen johdollaan liigan viimeiseksi ja Jenei sai potkut kauden jälkeen. Valmennettuaan tämän jälkeen lyhyen aikaa FCM Târgoviștea Jenei palasi Steauan päävalmentajaksi 1983. Kausi ei tuonut mestaruutta ja Jenei sai jälleen potkut, mutta palasi jo seuraavana syksynä valmentajaksi. Hänen johdollaan Steaua voitti mestaruuden 1985 ja eteni kaudella 1985–1986 sensaatiomaisesti Euroopan cupin finaaliin, jossa se kaatoi FC Barcelonan rangaistuspotkukilpailun jälkeen.


title: Emerich Jenei

text: Menestyskauden jälkeen Jenei siirtyi Romanian maajoukkueen päävalmentajaksi yhdessä Mircea Lucescun kanssa. Lucescu sai kuitenkin potkut pian pestin alkamisen jälkeen ja Jenei jatkoi yksin päävalmentajana. Hänen johdollaan Romania jäi ulos EM-kisoista 1988, mutta selvisi MM-kisoihin 1990. Lopputurnauksessa Romania eteni alkulohkostaan jatkoon jättäen taakseen Argentiinan ja Neuvostoliiton. Tie katkesi kuitenkin toisella kierroksella rangaistuspotkukilpailulla kärsittyyn tappioon Irlannille. Kisojen jälkeen Jenei jätti tehtävänsä.


title: Emerich Jenei

text: Huhtikuussa 1991 Jenei palasi jälleen Steaua Bukarestin päävalmentajaksi, mutta sai potkut jo saman vuoden joulukuussa. Seuraavana vuonna hän siirtyi Unkarin maajoukkueen päävalmentajaksi ja johdatti joukkueensa Kirin Cupin voittajaksi 1993. Muutoin tulokset olivat kuitenkin heikkoja ja hän sai potkut 1993. Hän toimi tämän jälkeen lyhyen aikaa FC Féhérvárin päävalmentajana, kunnes siirtyi jälleen Steauan peräsimeen elokuussa 1993. Kauden päätteeksi hän voitti viidennen mestaruutensa Steauassa.


title: Emerich Jenei

text: Seuraavina vuosina Jenei toimi Panioniosin ja FC Universitatea Craiovan päävalmentajana ilman suurempaa menestystä. Hän palasi vielä kerran Steauaan 1998, mutta ei tällä kertaa onnistunut voittamaan mestaruutta. Vuonna 2000 hänet palkattiin pikakutsulla Romanian maajoukkueen päävalmentajaksi, kun joukkueen EM-kisoihin 2000 johdattanut Victor Pițurcă sai potkut. Jenein johdolla Romania teki historiansa parhaimman saavutuksen EM-tasolla etenemällä puolivälieriin, joissa se kärsi 2–0-tappion Italialle. Kisojen jälkeen Jenei jätti tehtävänsä ja lopetti samalla pitkän valmennusuransa.


title: Emerich Jenei

text: Valmennusuransa jälkeen Jenei on toiminut mm. Romanian jalkapalloliiton konsulttina.


title: Dennis Endras

text:
Dennis Endras (s. 14. heinäkuuta 1985 Immenstadt, Länsi-Saksa) on saksalainen jääkiekkomaalivahti, joka edustaa DEL-liigan Adler Mannheimia.
Endrasin kasvattajaseura on ERC Sonthofen, jossa hän pelasi vielä kaudella 2002–2003 Saksan neljänneksi korkeimmalla sarjatasolla Regionalligassa. Endras siirtyi kaudeksi 2003–2004 sarjatasoa ylemmäs SV Bayreuthin maalinsuulle. Hän pelasi joukkueessa vielä seuraavankin kauden, jolloin hän pääsi pelaamaan myös kaksi ottelua DEL:n Augsburger Pantherissa.


title: Dennis Endras

text: Kaudella 2005–2006 Endras pelasi viisi DEL-ottelua Augsburgissa, mutta hän torjui lähinnä Oberligan EV Landsbergissä. Endras oli nostamassa Landsbergiä 2. Bundesligaan keväällä 2006. Hän pelasi joukkueessa vielä seuraavankin kauden ja sai myös torjua kaksi DEL-ottelua Frankfurt Lionsin maalilla. Endras torjui kauden 2007–08 EV Ravensburgissa, 2. Bundesligassa.


title: Dennis Endras

text: Murtautuminen DEL:ään Endrasilla tapahtui kaudella 2008–2009 Augsburgissa. Hän pelasi joukkueen ykkösmaalivahtina ja torjui runkosarjassa 50 ottelussa. Kauden päätteeksi Endras valittiin vuoden tulokkaaksi. Tammikuussa 2010 hän teki vuoden mittaisen jatkosopimuksen Augsburgin kanssa.


title: Dennis Endras

text: Kesällä 2010 Minnesota Wild teki Endrasin kanssa sopimuksen. Hän pelasi vielä kauden 2010–2011 Saksassa, mutta siirtyi Minnesotaan kaudeksi 2011–2012. Hän pelasi alkukauden AHL:n Houston Aerosissa ja siirtyi marraskuussa lainasopimuksella HIFK:hon kauden loppuun asti. Endras palasi HIFK:sta Saksaan, kun hän teki kesällä 2012 kolmivuotisen sopimuksen Adler Mannheimin kanssa.


title: Dennis Endras

text: Hyvän tulokaskauden 2008–2009 jälkeen Endras oli mukana keväällä 2009 miesten MM-kilpailuissa, mutta jäi ilman torjuntavastuuta sekä kolmosvahdiksi Dimitri Pätzoldin ja Dimitrij Kotschnewin taakse. Endras oli Saksan kolmosmaalivahti myös Vancouverin olympialaisissa 2010.


title: Dennis Endras

text: Kevään 2010 MM-kilpailut olivat Endrasille kotikisat, kun turnaus järjestettiin Saksassa. Ilman kotikisoja Saksa olisi pudonnut B-sarjaan keväällä 2009. Endras oli Saksan ykkösmaalivahti ja torjui joukkueensa neljännelle sijalle. Hän pelasi loistavan turnauksen, ja hänet valittiin kisojen arvokkaimmaksi pelaajaksi, parhaaksi maalivahdiksi sekä tähdistökentälliseen. Endrasin huima torjuntaprosentti 96,1 oli kisojen paras, kuten myös päästettyjen maalien keskiarvo (1,15). Endras puki Saksan pelipaidan päälle myös vuoden 2011 MM-kisoihin.


title: Michael Leighton

text: Michael Leighton (synt. 19. toukokuuta 1981 Petrolia, Ontario, Kanada) on kanadalainen jääkiekkomaalivahti, joka pelaa NHL-seura Arizona Coyotesin organisaatiossa.


title: Michael Leighton

text: Leighton aloitti junioriuransa OHL-liigan Windsor Spitfiressa 1998–1999. Sitä ennen hän oli pelannut kotikaupunkinsa junnujoukkueessa Petrolia Jetsissä. Ensimmäisen OHL-kauden jälkeen Chicago Blackhawks varasi Leightonin kevään vuorolla 165. Leighton jatkoi vielä kaksi kautta OHL:ssä, minkä jälkeen teki sopimuksen Chicagon kanssa.


title: Michael Leighton

text: Leighton siirtyi kaudeksi 2001–2002 Chicagon farmiin Norfolk Admiralsiin. Lokakuussa 2001 hänet valittiin AHL-liigan kuukauden maalivahdiksi ja kauden lopussa hänet valittiin liigan tulokastähdistöön. Leighton oli myös yhdessä NHL-ottelussa varamaalivahtina, muttei saanut peliaikaa.


title: Michael Leighton

text: Kausi alkoi myös farmissa, mutta tammikuussa 2003 hänet nostettiin NHL:ään. Leighton pelasi uransa ensimmäisessä NHL-ottelussa heti nollapelin. Hän sai pelata yhteensä kahdeksassa ottelussa kauden aikana. Seuraavasta kaudesta Leighton pelasi suurimman osan ajasta NHL:ssä. Seuraavana vuonna alkaneen ajan hän pelasi farmijoukkueessa. Kauden aikana hän sai pelikiellon tapeltuaan ottelussa Cam Wardin kanssa.


title: Michael Leighton

text: Ennen kauden alkua Chicago uusi Leightonin sopimuksen, mutta myikin Leightonin Buffalo Sabresiin vaihdossa Milan Bartovičiin. Leighton pelasi kauden Buffalon farmijoukkueessa Rochester Americansissa. Kauden lopussa Leighton sai jälleen pelikieltoa tapeltuaan maalivahti Jimmy Howardin kanssa. Kauden jälkeen Leightonin pelaajasopimus umpeutui ja hän solmi sopimuksen Anaheim Ducksin kanssa.


title: Michael Leighton

text: Kauden 2006–2007 alun Leighton pelasi Anaheimin farmissa Portland Piratesissa. 16 ottelun jälkeen hänet laitettiin vapaiden pelaajien waivers-listalle, josta Nashville Predators otti hänet. Leighton pelasi vain 20 minuuttia yhdessä ottelussa Nashvillessä, kun hänet laitettiin jälleen waivers-listalle ja Philadelphia Flyers valitsi hänet joukkueeseensa tällä kertaa. Leighton pelasi neljä ottelua Philadelphiassa ja viisi tämän farmissa Philadelphia Phantomsissa, kunnes päätyi jälleen waivers-listalle ja sieltä Montreal Canadiensiin. Phantomissa Leighton torjui ennätykselliset 98 laukausta AHL:n historian pisimmässä ottelussa.


title: Michael Leighton

text: Leighton ei pelannut Montrealin organisaatiossa yhtäkään ottelua, ja seura vaihtoi hänet kevään aikana Carolina Hurricanesin seitsemänteen varausvuoroon. Valtaosan seuraavasta kaudesta Leighton vietti Carolinan farmissa Albany River Ratsissa. Kaudeksi Leightonista tuli seuran kakkosmaalivahti Cam Wardin taakse. Hän sai pelata kauden aikana 19 ottelussa.


title: Michael Leighton

text: Kaudella jatkoi Wardin varalla, kunnes Cam Ward loukkaantui ja seuraan hankittiin kolmanneksi maalivahdiksi Manny Legace. Wardin toivuttua ylimääräiseksi jäänyt Leighton asetettiin waivers-listalle, josta Philadelphia poimi hänet toistamiseen. Philadelphiassa Leightonista tuli Ray Emeryn loukkaannuttua kakkosmaalivahti. Pudotuspeleissä myös Brian Boucher loukkaantui ja Leighton kohosi ykkösmaalivahdiksi. Leighton loukkaantui pudotuspeleissä, jolloin Boucher palasi paikalleen. Boucher kuitenkin loukkaantui pudotuspeleissä uudelleen, ja Leighton valittiin ykkösvahdiksi. Hän vei hyvällä pelillään Philadelphian Stanley Cup -finaaliin saakka.


title: Michael Leighton

text: Ennen kauden alkua Leighton loukkaantui harjoitusottelussa, ja joutui välilevyn pullistuman takia selkäleikkaukseen.


title: Michael Leighton

text: Leighton myytiin huhtikuussa 2013 Columbus Blue Jacketsiin NHL:n siirtotakarajalla. Blue Jackets sai lisäksi kolmannen kierroksen varausvuoron . Flyersiin siirtyi Steve Mason.


title: Orujo

text: Orujo (galegoksi ourujo) on perinteisesti Espanjan luoteisosissa valmistettu väkevä viina. Se valmistetaan tislaamalla viinin valmistuksen puristusjätettä hyödyntäen. Orujon kotipaikkana pidetään yleisesti Galician maakuntaa, mutta se on tunnettu myös Asturiasin, Kastilia ja Leónin sekä Kantabrian itsehallintoalueilla. Kielestä ja asiayhteydestä riippuen orujosta saatetaan käyttää myös nimiä oruxo, aguardiente, augardente ja aguardiente de orujo.


title: Orujo

text: Galicialaiset ovat valmistaneet orujoa 1600-luvulta lähtien. Nykyisin orujoa valmistaa yli 20 tuottajaa, jotka saavat käyttää virallista "La Denominación Específica Orujo de Galicia" -nimitystä. Vaikka galicialainen orujo on luultavasti kaikkein tunnetuinta, juomaa valmistetaan muuallakin. Yksi perinteikkäimmistä valmistuspaikoista on Liébana Kantabrian maakunnassa, jonka luostareissa orujoa on valmistettu keskiajalta lähtien.


title: Orujo

text: Orujon pääraaka-aine on viinintuotannosta jäljelle jäänyt vaaleiden viinirypäleiden puristusjäte. Rypälemassan annetaan ensin käydä, minkä jälkeen se tislataan. Galicialaisen orujon valmistaa perinteisesti kokenut tislaaja (poteiro) suurissa tulella kuumennetuissa kuparikattiloissa. Kattiloiden kerrotaan olevan samoja, jotka maurit toivat mukanaan valloitettuaan Iberian niemimaan 700-luvulla. Nykyisinkin orujoa valmistavat suvut varjelevat tarkoin reseptejään. Valmistustaito kulkee usein suvussa sukupolvelta toiselle.


title: Orujo

text: Tyypillinen valmis orujo on väritöntä. Alkoholipitoisuus on 37-45 %. Orujoa saatetaan kuitenkin kypsyttää tammitynnyreissä, jolloin sitä tulee väriltään kullanruskeaa ja maku muuttuu hienostuneemmaksi.


title: Orujo

text: Monet orujosta valmistetut juomat ovat nykyisin tunnetumpia kuin itse orujo, ja Galiciassa vieraileva pääsee todennäköisimmin tutustumaan juuri niihin. Tällaisia juomia ovat mm.


title: Orujo

text: Licor café


title: Orujo

text: Licor café on kahvista, sokerista ja orujosta valmistettu musta likööri. Galiciassa se on vähintään yhtä maineikas juoma kuin salmiakkikoskenkorva Suomessa. Galiciassa baareissa myyty licor café on usein valmistettu kotikonstein, minkä vuoksi sokerin, orujon ja kahvin määrä vaihtelee paljon tapauskohtaisesti. Licor caféa on tarjolla galicialaisissa baareissa ja ravintoloissa maakunnan pohjoisosia lukuun ottamatta. Espanjan muissa maakunnissa sitä voi löytää hyvin varustelluista kaupoista.


title: Orujo

text: Licor de hierbas


title: Orujo

text: Licor de hierbas on yrteistä ja orujosta valmistettu likööri. Makeutusaineena voi olla sokeri tai hunaja. Toisin kuin licor café, se on tunnettu käytännössä kaikkialla Galiciassa. Nautitaan usein pieninä määrinä kahviin sekoitettuna.


title: Orujo

text: Crema de orujo


title: Orujo

text: Crema de orujo on nimensä mukaisesti orujosta valmistettu makea kermalikööri. Itsehallintoalueelleen uskolliset galicialaiset juovat tätä usein mieluummin kuin tuontiliköörejä.


title: Orujo

text: Queimada


title: Orujo

text: Orujo on queimadan, perinteisen galicialaisen boolin, tärkeä valmistusaine. Queimadan tarjoilun yhteydessä lausutaan loitsuja pahojen henkien karkottamiseksi. Booli sytytetään näyttävästi palamaan. Orujo sisältää suhteellisen paljon alkoholia, mikä helpottaa palamista.


title: CTF

text: CTF voi tarkoittaa:


title: Risto Räppääjä ja kuuluisa Kamilla

text: Risto Räppääjä ja kuuluisa Kamilla on Sinikka Nopolan ja Tiina Nopolan kirjoittama Risto Räppääjä -kirja. Kirja on valmistunut vuonna 2009, ja sen ovat kuvittaneet Aino Havukainen ja Sami Toivonen.


title: Risto Räppääjä ja kuuluisa Kamilla

text: Risto on hiihtolomalla ja uskoo sen olevan pilalla, sillä hänen huoneen valtaa lapsitähti Kamilla Puumalainen, Rauha-tädin koulutoverin tytär. Kamilla valmistautuu laulukilpailuun, mikä ärsyttää Ristoa. Sitten Kamilla kuitenkin katoaa.


title: Oktjabrskin piiri

text: Oktjabrskin piiri () on kunnallinen itsehallintoalue Permin aluepiirissä Venäjällä. Vuonna 1931 perustetun piirin pinta-ala on 3444 neliökilometriä. Asukkaita on 34 700 henkeä (vuonna 2009).


title: Oktjabrskin piiri

text: Oktjabrskin piiri sijaitsee Permin aluepiirin kaakkoisosassa. Lännessä se rajoittuu Tšernuškan, pohjoisessa Uinskojen, Ordan ja Suksunin piireihin, idässä Sverdlovskin alueeseen ja etelässä Baškortostaniin. Pinta-alasta 60 % on metsää. Hyötykaivannaisia ovat öljy ja kaasu, dolomiitti, kalkkikivi, kipsi ja anhydriitti.


title: Oktjabrskin piiri

text: Piiriin kuuluvat Oktjabrskin ja Sarsin kaupunkimaiset taajamat (kaupunkikunnat) sekä 11 maalaiskuntaa: Atnjaguzi, Basino, Bijavaš, Bogorodsk, Išimovo, Jenapajevo, Petropavlovsk, Russkij Sars, Štšutše-Ozero, Tjuš ja Verh-Tjuš. Hallinnollinen keskus on Oktjabrski. Asutuskeskuksia on yhteensä 85.


title: Oktjabrskin piiri

text: Asukkaista on vuoden 2002 väestönlaskennan mukaan 59,6 % venäläisiä, 34,7 % tataareja ja 2,3 % baškiireja. Kaupunkiväestön osuus on 46,8 %.


title: Oktjabrskin piiri

text: Piirin kautta kulkee Kungurin ja Oktjabrskin välinen kestopäällysteinen maantie sekä Kazanin ja Jekaterinburgin välinen rautatie. Puunjalostusteollisuus tuottaa 50 % teollisuustuotannosta ja elintarviketeollisuus 40 %. Maatalous on erikoistunut maidon ja lihan tuotantoon sekä viljan viljelyyn.


title: Oktjabrskin piiri

text: Piirissä toimii ammatikoulu, kaksi musiikkikoulua, lasten luomistyön keskus, kulttuuri- ja vapaa-ajankeskuksia, kirjastolaitos ja kotiseutumuseo. Paikallislehtenä ilmestyy "Vperjod" (”Eteenpäin”). Nähtävyyksiin kuuluvat Mosinon ja Mostovajan kylien ortodoksiset kirkot.


title: Antenna

text: Antenna on blues rock/hard rock-yhtye ZZ Topin yhdestoista studioalbumi, joka julkaistiin vuonna 1994. Kappaleista "Breakaway", "Fuzzbox Voodoo", "Girl in a T-Shirt" ja "Pincushion" julkaistiin singlet.


title: Antenna

text: Basisti Dusty Hill laulaa päävokaalit kappaleissa "World of Swirl", "Antenna Head" ja "Deal Goin' Down".


title: Méxicon metro

text: Méxicon metro () on Meksikon pääkaupungissa Méxicossa oleva metrojärjestelmä, joka käsittää 11 linjaa ja 163 asemaa, joista 106 on maan alla. Linjoista kymmenellä on käytössä kumipyöräisiä junia. Metro on verrattain halpa tapa matkustaa, metrolippu maksoi vuonna 2010 kolme pesoa eli noin 0,15 euroa.


title: Méxicon metro

text: Järjestelmää on jatkettu uudella linjalla 12, joka otettiin käyttöön 2012.


title: André Villa

text: André Villa (s. 27. huhtikuuta 1982 Lillehammer, Norja) on norjalainen freestyle motocross-kuljettaja. Nykyisin hän asuu Espanjassa, missä hänellä on oma freestylemotocross-ratansa, jota pidetään Euroopan parhaana. Hän kilpaili normaalissa motocrossissa vuoteen 2000, mutta lopetti ajamisen kokonaan ja rupesi puoliammattilaiseksi freestylehiihdossa. Hän palasi pyörän selkään 2003 ja aloitti FMX:n. Nykyisin hän kilpailee Red Bull X-Fighters -kiertueella. Ensimmäisen voittonsa hän otti vuonna 2010 Meksikossa.


title: Requiem (Fauré)

text: Gabriel Fauré aloitti Requiemin (op. 48) luonnostelun vuonna 1887. Vaikka Fauré oli menettänyt isänsä kahta vuotta aiemmin ja menetti äitinsä sävellystyön alkuvaiheissa, hän kertoi säveltäneensä teoksen "huvin vuoksi".


title: Requiem (Fauré)

text: Kantaesityksen aikaan 16. tammikuuta 1888 Faurén requiem koostui viidestä osasta, jotka olivat "Introït et Kyrie", "Sanctus", "Pie Jesu", "Agnus Dei" ja "In Paradisum". Tämän version esittämiseksi vaadittiin sekakuoro, sopraanosolisti, matalien jousien orkesteri, harppu, patarummut ja urut sekä "Sanctuksessa" sooloviulu.


title: Requiem (Fauré)

text: Säveltäjä lisäsi teokseensa "Offertoiren" vuonna 1889. Hän myös liitti siihen "Libera men", jonka oli alun perin säveltänyt baritonille ja uruille kaksitoista vuotta aiemmin. Teoksensa uuden version kokoonpanoon Fauré lisäsi käyrätorvet, trumpetit, pasuunat ja baritonisolistin; tämä uusittu versio kantaesitettiin tammikuussa 1893.


title: Requiem (Fauré)

text: Heinäkuussa 1900 kantaesitetty requiemin lopullinen versio on useiten esitetty. Sitä varten kokoonpanoon liitettiin puupuhaltimia ja viuluja. Todennäköisesti nämä muutokset toteutti Faurén oppilas. "Requiem" esitettiin Faurén omissa hautajaisissa.


title: Al-Muharraq

text: Al-Muharraq () on Bahrainin toiseksi suurin kaupunki, joka sijaitsee maan pohjoisosassa. Al-Muharraq oli Bahrainin pääkaupunki vuoteen 1923 asti. Kaupunki on 63,96 neliökilometrin laajuisen al-Muharraqin kuvernoraatin keskus. Vuonna 2001 kaupungin asukasluku oli 91 307 ja koko kuvernoraatin 103 576 (arvio vuodelle 2010: 189 114 as.).


title: Al-Muharraq

text: Al-Muharraqin välittömässä läheisyydessä sijaitsee Bahrainin kansainvälinen lentoasema.


title: Ohion osavaltionyliopisto

text: Ohion osavaltionyliopisto (, OSU) on yhdysvaltalainen julkinen yliopisto, joka sijaitsee Columbuksessa, Ohion osavaltiossa. Se on perustettu vuonna 1870, ja sen kampus on Yhdysvaltojen kolmanneksi suurin 56 064 opiskelijallaan.


title: Ohion osavaltionyliopisto

text: "U.S. News & World Reportin" mukaan yliopisto kuuluu maailman 130 parhaan yliopiston joukkoon ja Yhdysvalloissa 60 parhaan yliopiston joukkoon.


title: Ohion osavaltionyliopisto

text: 28. marraskuuta 2016 amerikansomalialainen yliopiston opiskelija Abdul Razak Ali Artan ajoi yliopistolla autolla väkijoukkoon ja alkoi puukottaa ihmisiä. Poliisi ampui hyökkääjän. 11 uhria joutui sairaalaan.


title: Gettierin ongelma

text: Gettierin ongelma on tietoteoreettinen ongelma, joka perustuu perinteistä tiedon määritelmää, jonka mukaan tieto on hyvin perusteltu tosi uskomus, kohtaan esitettyihin vastaväitteisiin. Ongelma on saanut nimensä Edmund Gettieriltä, joka hätkähdytti filosofeja vuonna 1963 julkaisemallaan artikkelilla ”Is Justified True Belief Knowledge?”. Siinä hän pyrki osoittamaan perinteisen näkemyksen virheellisyyden.


title: Gettierin ongelma

text: Gettier osoitti, ettei perinteinen kolmiosainen tiedon analyysi ole riittävä ainakaan nykymuodossaan, koska sitä vastaan on helppo kehittää erilaisia vasta-argumentteja. Ne pyrkivät osoittamaan esimerkiksi, että jokin uskomus voi olla joko a) epätosi tai b) sattumalta tosi, mutta täysin epäoikeutettu; vaikka uskomus olisi analyysin perusteella oikeutettu. Gettierin artikkeli on ollut innokkaan keskustelun kohteena tietoteoreetikkojen piirissä julkaisuajankohdastaan lähtien.


title: Gettierin ongelma

text: Gettier pyrki osoittamaan artikkelissaan kahden vastaesimerkin avulla, että perinteisen näkemyksen kolmen ehdon täyttyminen ei vielä riitä siihen, että voimme sanoa jonkin henkilön tietävän jotakin. Toinen Gettierin vastaesimerkeistä on seuraavan kaltainen tarina:


title: Gettierin ongelma

text: Smithillä on hyvä perustelu käsitykselleen. Jos hänen käsityksensä on vielä tosi, seuraa perinteisen näkemyksen nojalla, että hän tietää, että työpaikan saajalla on täsmälleen 3 kolikkoa taskussaan. Ajatellaan, että on käynyt seuraavasti. Johtaja päättikin kaikkien yllätykseksi, että Jones saa työpaikan. Lisäksi, aivan sattumalta, Jonesillakin on taskussaan täsmälleen 3 kolikkoa. Tässä tapauksessa Smithillä todellakin on oikeutettu tosi käsitys, joten vaikuttaa siltä, että jos klassinen näkemys pitää paikkaansa, niin Smith tietää, että työpaikan saajalla on täsmälleen 3 kolikkoa taskussaan.


title: Gettierin ongelma

text: Monet filosofit, Gettier etunenässä, ovat tehneet yllä esitetystä tarinasta ja muista vastaavista esimerkeistä sen johtopäätöksen, että perinteisessä näkemyksessä on jotakin vikaa. Tarina ei tunnu kuvaavan tilannetta, jossa Smithillä on tietoa, vaan tilanteen, jossa Smithillä on tosi uskomus ja vain "sattumalta" oikeaan uskomukseen ohjanneet perustelut.


title: Gettierin ongelma

text: Gettierin ongelman esiin tuovat argumentit ovat yleensä rakenteeltaan seuraavankaltaisia:


title: Gettierin ongelma

text: Toinen Gettier-kaltainen esimerkki, joka kertoo tiedon klassisen määritelmän heikkoudesta, on ns. "lammas laitumella" -esimerkki, joka kuuluu seuraavasti: Henkilö näkee laitumella lampaan, joka todellisuudessa onkin lammaskoira. Näköesteen (esim. kivi tai kukkula) takana on samalla laitumella kuitenkin oikea lammas. Näin ollen, jos henkilö väittää tietävänsä, että "laitumella on lammas" hän on oikeassa, vaikka ei näekään oikeaa lammasta vaan koiran. Filosofinen ongelma siis kuuluu: Onko henkilöllä tietoa lampaasta? Perinteisen tiedon määritelmän mukaan on, mutta tämä perustelu on ristiriidassa arkijärjen kanssa.


title: Gettierin ongelma

text: Perinteiselle tiedon analyysille on esitetty monia parannuksia tarkoituksena estää Gettier-tyyppiset ongelmat. Jotkut filosofit ovat etsineet neljättä ehtoa, jonka lisääminen tekisi perinteisestä tiedon analyysistä hyväksyttävän. Toiset ovat taas yrittäneet esittää niin kutsutun reliabilistisen tietoteorian, analysoiden sanan ”tieto” merkitystä korvaten perinteisen oikeutusehdon jonkinlaisella luotettavuusehdolla. Tällaisista teorioista on mainetta kerännyt muiden muassa Robert Nozickin teoria. Niin kutsutussa hyvetietoteoriassa, jonka tunnetuimpiin kehittäjiin kuuluu Linda T. Zagzebski, puolestaan tarkastellaan käsityksen muodostajan ominaisuuksia.


title: Gettierin ongelma

text: Robert Nozick on pyrkinyt ratkaisemaan Gettierin ongelman tarjoamalla lisäehtoja ja käyttämällä apuna esimerkiksi kontrafaktuaalista konditionaalia. Nozick huomauttaa, että tiedon täytyy olla kytkettynä todellisuuteen kumminkin päin: mikäli jokin tosiseikka ei vallitse, uskomusta ei pidä olla; ja mikäli tosiseikka vallitsee, uskomus pitää olla. Jos tosiseikka vallitsisi, uskomuksen pitäisi aina seurata; ja jos tosiseikka ei vallitsisikaan, uskomuksen pitäisi kadota.


title: Gettierin ongelma

text: Nozickin esittämä tiedon analyysi on näin seuraava:Lisäksi Nozick esittää huomioita uskomuksen aikaansaavan menetelmän luotettavuudesta. Ne mukaan lukien tiedon analyysi voidaan esittää seuraavasti:Keith Lehrer on esittänyt tiedon analyysiksi seuraavaa: "S" tietää, että "h", kun:


title: Dusia

text: Dusia on Liettuan eteläisessä osassa, Lazdijain kunnallispiirissä sijaitseva järvi, noin 25 kilometriä Alytusin kaupungin lounaispuolella. Pinta-alaa sillä on 23,34 neliökilometriä, joka nostaa sen Liettuan 3. suurimmaksi järveksi.


title: Dusia

text: Dusiaa lähellä itäpuolella sijaitsevia järviä ovat Metelys ja Obelija.


title: The Devil Wears Prada (yhtye)

text: The Devil Wears Prada on yhdysvaltalainen kristillinen metalcoreyhtye Daytonista, Ohiosta. Se perustettiin vuonna 2005 ja sillä on levytyssopimus Warner Music Groupin kanssa. The Devil Wears Pradan jäsenet ovat Mike Hranica (laulu), Chris Rubey (kitara), Jeremy DePoyster (kitara, laulu), Andy Trick (basso), Daniel Williams (rummut) ja James Baney (koskettimet). Tähän mennessä yhtye on julkaissut kuusi täyspitkää albumia, yhden DVD:n ja 17 musiikkivideota.


title: The Devil Wears Prada (yhtye)

text: "Dead & Alive" (2012)


title: Vištytis

text: Vištytis (, , ) on Liettuan ja Venäjän Kaliningradin alueen välisellä rajalla, Kaliningradin alueen kaakkoiskulmassa sijaitseva järvi.


title: Vištytis

text: Järven pohjoisrannalla sijaitseva liettualainen Vištytisin kauppala on nimetty järven mukaan.


title: Vištytis

text: Ennen toista maailmansotaa järvi toimi Saksan ja Liettuan valtionrajana.


title: Avaruusrakenne

text: Molekyylien avaruusrakenteella tarkoitetaan atomien kolmiulotteista järjestymistä molekyyliksi. Molekyylien avaruusrakenteeseen vaikuttaa oleellisesti keskusatomin hybridisaatio.


title: Avaruusrakenne

text: Alifaattiset yhdisteet ovat orgaanisia yhdisteitä ja niitä ovat alkaanit, jotka sisältävät vain yksinkertaisia kovalenttisia sidoksia, alkeenit, joissa on ainakin yksi kaksoissidos ja alkyynit, joissa taas on ainakin yksi kolmoissidos. Lisäksi on olemassa edellä mainittujen johdannaisia. Bentseenin sisältävät yhdisteet eivät kuulu alifaattisiin yhdisteisiin.


title: Avaruusrakenne

text: "Alkaanit": hiilen atomeissa tapahtuu sp-hybridisoituminen. Kolme 2p-orbitaalia ja yksi 2s-orbitaali muuttuvat neljäksi samanenergiaiseksi sp-hybridiorbitaaliksi. Metaanissa muodostuu neljä yksinkertaista (l. sigma-) sidosta, kun hiiliatomin neljä sp-hybridiorbitaalia yhdistyvät vetyatomien 1s-orbitaalien kanssa. Syntyy siis neljä molekyyliorbitaalia. Tämä molekyyli on muodoltaan tetraedri, sillä keskusatomista (hiilestä) lähtevät elektroniparit hylkivät toisiaan ja asettuvat mahdollisimman kauaksi toisistaan. Sidoskulmat ovat tässä tapauksessa 109,5 astetta.


title: Avaruusrakenne

text: "Alkeenit": kaksoissidoksen muodostuessa hiiliatomien 2s-orbitaali ja kaksi 2p-orbitaalia hybridisoituvat, tapahtuu siis sp-hybridisoituminen. Nämä hybridisoituneet orbitaalit yhdistyvät toisten atomien kanssa, jolloin muodostuu 3 yksinkertaista sidosta. Hiiliatomin hybridisoitumattomat 2p-orbitaalit muodostavat keskenään molekyyliorbitaalin (piisidos). Tämä piisidos muodostaa yhdessä sigmasidoksen kanssa kaksoissidoksen. Eteenimolekyylissä atomit ovat samassa tasossa ja sidokset ovat mahdollisimman kaukana toisistaan. Siksi atomien väliset sidoskulmat ovat 120 astetta.


title: Avaruusrakenne

text: "Alkyynit": kolmoissidoksen syntyessä vain yksi 2s- ja yksi 2p-orbitaali hybridisoituvat eli kyseessä on sp-hybridisoituminen. Kahden hiilen välisessä sidoksessa molemmat hybridisoitumattomat 2p-orbitaalit muodostavat piisidokset. Etyynimolekyyli on lineaarinen ja symmetrinen ja sidoskulmat ovat 180 astetta.


title: Avaruusrakenne

text: Hiilen hybridisaation erikoistapaus on bentseeni. Saksalainen kemisti August Kekulé esitti vuonna 1866 bentseenimolekyylin olevan kuusihiilinen rengas, jossa hiiliatomit ovat sitoutuneet toisiinsa vuorottelevilla yksinkertaisilla ja kaksoissidoksilla. Kekulé esitti bentseenimolekyyleissä kaksoissidosten ja yksinkertaisten sidosten paikkojen vaihtelevan, minkä johdosta bentseenin rakennekaava voidaan kirjoittaa kahdella eri tavalla. Kekulén väitetään keksineen bentseenin rengasrakenteen unessaan, jossa hiiliketju muuttui käärmeeksi, joka puri omaa häntäänsä.


title: Avaruusrakenne

text: Bentseenirenkaan hiiliatomeihin on liittynyt kolme muuta atomia ja sidosten väliset kulmat ovat 120 astetta. Näin ollen hiiliatomit ovat sp2-hybridisoituneita ja avaruusrakenne on tasomainen.


title: Antti Nieminen (jalkapalloilija)

text: Antti Nieminen (s. 12. maaliskuuta 1928) on entinen suomalainen jalkapalloilija.


title: Antti Nieminen (jalkapalloilija)

text: Puolustajana pelannut Nieminen edusti koko uransa ajan Valkeakosken Hakaa vuosina 1950–1961 . Hän voitti seurassa Suomen mestaruuden 1960 sekä Suomen Cupin 1955, 1959 ja 1960. Kaikkiaan Nieminen pelasi 12 kauden aikana 210 pääsarjatason ottelua.


title: Antti Nieminen (jalkapalloilija)

text: Nieminen pelasi maajoukkueessa vuosina 1953–1960 yhteensä kolme A- ja neljä B-maaottelua.


title: Sartai

text: Sartai on Rokiškisin ja Zarasain kunnallispiireissä Liettuan koillisosassa sijaitseva järvi. Pinta-alansa puolesta järvi on Liettuan viidenneksi suurin (kun Kaliningradin rajalla oleva, pääsosin Venäjän puolella sijaitseva Vištytis lasketaan mukaan). Järvi koostuu kapeista osista ja sen 79 kilometriä pitkä rantaviiva on Liettuan pisin. Järvessä on kuusi saarta.


title: Jalkaväkirykmentti 51 (jatkosota)

text: Jalkaväkirykmentti 51 (JR 51) oli 7. divisioonan yksikkö jatkosodassa, jonka perusti 18.-20. kesäkuuta 1941 Savo-Karjalan sotilasläänin Pohjois-Savon ja Pohjois-Karjalan Suojeluskuntapiirit.Rykmentti sai lähes määrävahvuuksien mukaisen varustuksen.


title: Jalkaväkirykmentti 51 (jatkosota)

text: Rykmentin I pataljoona marssi 19. kesäkuuta Nilsiästä Juukaan, jonne se saapui kaksi päivää myöhemmin. Juuasta joukko jatkoi marssiaan Joensuun Nunnalahteen ja edelleen Harivaaraan, jossa se sai rykmentin komentajalta käskyn marssia Kontiolahteen.


title: Eliisa Tuisku

text: Eliisa Tuisku (o.s. Paavola; s. 1. syyskuuta 1976 Seinäjoki) on taidemaalari ja taiteen tuottaja. Tuisku on perustamansa tuotantoyhtiön Dr. Zaiuksen toimitusjohtaja.


title: Eliisa Tuisku

text: Tuisku on työskennellyt monipuolisissa taiteellisissa ja tuotannollisissa tehtävissä vuodesta 1999. Tuisku on ammentanut osaamisestaan mm. yhteisö- ja kaupunkitaideprojekteissa, kansainvälisessä filmifestivaalityössä, yritystapahtumatuotannoissa sekä läänintaiteilijan työtehtävissä. Eliisa Tuiskun teoksia ovat esitelleet (vuodesta 1997 alkaen) kotimaisten gallerioiden lisäksi esimerkiksi Porin ja Salon taidemuseot sekä Vaasan taidehalli / Pohjanmaan Museo. Taiteilija on saanut taiteellisesta työstään tunnustusta nauttimalla useita koti- ja ulkomaisia stipendejä ja apurahoja vuodesta 2001 ja hänen teoksiaan on lukuisien yksityiskokoelmien lisäksi mm. Kuntsin modernin taiteen museon kokoelmassa.


title: Turajärvi (järvi)

text:
Turajärvi on järvi Rauman kaupungin (aiemmin Lapin kunnan) sekä Eurajoen ja Euran kuntien alueella Satakunnassa, mutta pääosa järvestä kuuluu Euran kuntaan, jossa siihen rajoittuu myös Turajärven kylä. Järvi kuuluu Eurajoen vesistön Juvajoen valuma-alueeseen, joka yhtyy Eurajoen keskustassa Eurajokeen sen vasemmalta puolelta. Eurajoki joka laskee edelleen Eurajoensalmessa Selkämereen.
Järven pinta-ala on 257 hehtaaria eli 2,6 km² ja se on 2,8 kilometriä pitkä ja leveimmältä kohdaltaan 1,6 kilometriä leveä. Järvi on melko tasapohjainen, koska yli 3 metriä syviä paikkoja on vain 1,5 hehtaaria ja yli 2 metriä syviä kohtia on jo 72 hehtaaria. Kun yli 1 metrin syvyisiä kohtia on jo 176 hehtaaria, on alle metrin syvyyttä 31% eli 81 hehtaaria järven pohjasta. Syvin kohta sijaitsee lähes keskellä järveä.


title: Turajärvi (järvi)

text: Järven rantaviiva on 14,1 kilometrä pitkä. Järveä ympäröivä kallio on pääasiassa rapakiveä sen eri muodoissaan. Järven eteläpuolella kulkee lounaasta koilliseen diabaasijuonne. Etelännat ovat korkeiden mäkien rajaamia, mutta muualla on matalampaa moreenimaata. Järven lounaiskulmassa on peltoa ja kaakoiskulmassa kosteikkoja.


title: Turajärvi (järvi)

text: Turajärven luusua sijaitsee järven luoteiskärjessä. Siellä vesi laskee pohjapadon säätelemänä "Koponojaan", joka on järven laskujoki. Joen nimi vaihtuu myöhemmin Juvajoeksi. Turajärveen vesi tulee suurelta osin Pietarjoesta, joka alkaa Euran Savikon Isosuolta "Haajanojana" sekä pohjoisesta laskevan "Naarjokena" ja virtaa Turajärven kylän ja umpeutuneen Lamminjärven läpi Turajärveen.


title: Turajärvi (järvi)

text: Turajärvessä on 16 saarta, jotka ovat kaikki alle hehtaarin kokoisia. Saarten yhteispinta-ala on 0,66 hehtaaria ja yhteisen rantaviivan pituus 1,3 kilometriä. Osa niistä on muodostunut 1960-luvulla suoritetusta ranta-alueen ruoppausmaan läjityksestä. Suurimmat saaret ovat kallioinen "Puurikari", "Kahilankari" ja maakannaksella rantaan yhdistetty "Pirttikari".


title: Turajärvi (järvi)

text: Turajärvi on matala humusjärvi, jonka rantoja reunustavat jokunen pelto ja monet vapaa-ajan asunnot. Järveä kuormittaa myös Pietarjoki. Järven veden kuntoarvio on saanut arvosanan hyvä, aivan viime aikoina ravinnepitoisuudet ovat laskeneet yläjuoksulla olleiden sikatilojen lopettua eläinten kasvatuksen. Lisäksi järven humuspitoisuuden vähentämiseksi Pyhäjärvi-instituutti suunnitteli ja toteutti yläjuoksulla saostusverkoston rakentamisen. Tämä toimenpide paransi huomattavasti järven veden laatua. Vesi kelpaa hyvin arki ja virkistyskäyttöön. Jäven kesäasuntojen omistajat ovat perustaneet Turajärven suojeluyhdistyksen, jonka ensimmäinen aikaansaannos oli kesäasuntojen jätevesijärjestelmien tarkastus ja korjausehdotuksien teko sitä tarvitseville. Tämän jälkeen suojeluyhdistys sai aikaan kesäveden noston laskujokeen rakennetun pohjapadon myötä.


title: Turajärvi (järvi)

text: Järvelle on laadittu 1990-luvulla kunnostussuunnitelma, jonka ehdottamalle järven vedenpinnan nostolle saatiin lupa 1999. Vesi nostettiin vuonna 2001 patoamalla Juvajoen luusua. Suojeluohjelmaa on alettu toteuttamaan erilaisin hankkein 2000-luvulla.


title: Turajärvi (järvi)

text: Järvellä toimii kalastuskunta, joka on istuttanut kalaa jo kymmeniä vuosia. Luontaista kalakantaa on täydennetty istuttamalla muun muassa kuhaa, kirjolohta, siikaa, järvisiikaa, haukea sekä karppia. Tämän johdosta virkistyskalastus on vilkasta kesäaikaan.


title: Turajärvi (järvi)

text: Järven etelärannalla on yleinen uimaranta.


title: Turajärvi (järvi)

text: Turajärven aikaisempi nimitys on ollut myös Kaukonjärvi ja Isojärvi.


title: Turajärvi (järvi)

text: Turajärven rantaniittyjä ja viljelyalaa kasvatettiin 1800-luvulla alentamalla järven pintaa. Vesioikeudella on asiakirjamainitoja ainakin vuosilta 1810, 1812 ja 1859. Järveen laskivat myös kaksi Mustajärveä ja Vähä Turajärvi, jotka ovat kaikki kuivatettuja.


title: Kalle Nieminen

text: Kalle Nieminen (s. 3. joulukuuta 1947 Jyväskylän mlk) on entinen suomalainen jalkapalloilija.


title: Kalle Nieminen

text: Keskikentällä pelannut Nieminen edusti urallaan Jyväskylän Palloilijoita 1970, Lahden Reipasta 1971, HIFK:a 1972–1973 ja Mikkelin Pallo-Kissoja 1974–1984. Hän voitti Pallo-Kissoissa TUL:n mestaruuden 1977. Mestaruussarjassa Nieminen pelasi yhdeksän kauden aikana 177 ottelua, joissa hän teki 11 maalia.


title: Kalle Nieminen

text: Nieminen pelasi maajoukkueessa vuosina 1975–1979 kahdeksan maaottelua, joissa hän teki yhden maalin.


title: Record World

text: Record World oli yhdysvaltalainen musiikkilehti, joka oli yksi tärkeimpiä alallaan Billboardin ja Cash Boxin ohella. Se perustettiin vuonna 1946 nimellä "Music Vendor", mutta vuonna 1964 nimeksi vaihdettiin "Record World". Lehti lopetettiin vuonna 1982. Syynä olivat omistajien väliset ristiriidat sekä myynnillinen romahdus.


title: Jihad (albumi)

text: Jihad on Médinen toinen sooloalbumi, jonka julkaisi DIN Records 24. toukokuuta 2005. Levyllä vieraili muita rap-artisteja kuten Aboubak'r ja Lino.


title: Käsienkuivain

text: Käsienkuivain on elektroninen käsien kuivaukseen tarkoitettu laite, jota käytetään mm. julkisissa WC-tiloissa. Laite voi toimia manuaalisesti napin painalluksella tai automaattisesti tunnistaen kädet, kun ne ohjataan aktivointialueelle. Joidenkin tutkimusten mukaan käsienkuivaimella voitaisiin säästää jopa 95 % kuluista suhteutettuna käsipyyhepaperiin.,


title: Käsienkuivain

text: Toisaalta käsienkuivaimet eivät välttämättä ole yhtä hygieenisiä kuin muut käsienkuivausmenetelmät. "Journal of Applied Microbiology" -lehdessä julkaistun tutkimuksen mukaan kuivain, johon kädet työnnetään sivulta ja päältä, levittää 60-kertaisesti enemmän mikrobeja kuin suoraan ulos ilmaa puhaltava kuivain ja 1300-kertaisesti enemmän kuin paperipyyhe.


title: Loppu (Lost)

text: Loppu () on yhdysvaltalaisen draamasarjan "Lostin" (2004–2010) viimeinen jakso. Sen ovat käsikirjoittaneet sarjan luoja ja vastaava tuottaja Damon Lindelof sekä vastaava tuottaja Carlton Cuse. Sen on ohjannut vastaava tuottaja Jack Bender. Jakso esitettiin Yhdysvalloissa ABC-kanavalla 23. toukokuuta 2010 ja Suomessa Nelosella 10. kesäkuuta 2010.


title: Loppu (Lost)

text: Sarjan viimeinen jakso keräsi 15,31 miljoonaa yhdysvaltalaista katsojaa. Se jakoi niin ihailijoiden kuin kriitikoidenkin mielipiteitä: arvostelukerääjä Metacritic keräsi jaksolle 74 pistettä 100:sta, mikä tarkoittaa lähinnä positiivista vastaanottoa. Positiivisia arvioita antoivat muiden muassa "USA Today", "IGN" ja "Time", kun taas negatiivisia arvioita jakso sai muun muassa "Baltimore Sunin" arvostelijalta. Päätösjakson jälkeen esitettiin vielä 12-minuuttinen epilogi "The New Man in Charge".


title: Loppu (Lost)

text: Jakso käsittelee Musta-asuisen miehen (Terry O’Quinn) ja Jack Shephardin (Matthew Fox) viimeistä taistelua. Myös koko kuudennen kauden mukana olleen vaihtoehtoisen aikajanan merkitys paljastuu.


title: Loppu (Lost)

text: Jakson ”Syy kuolla” tapahtumien jälkeen, Jack Shephard, Kate Austen ja Hugo ”Hurley” Reyes matkaavat kohti saaren sydäntä. James ”Sawyer” Fordin menee kaivolle auttamaan Desmond Humea. Kaivolla Sawyer kohtaa Ben Linusin ja Musta-asuisen miehen, joka paljastaa suunnittelevansa saaren tuhoamista. Sawyer varastaa Benin aseen ja palaa Jackin ryhmän luo. Jack kertoo Sawyerille suunnitelmansa kohdata Musta-asuisen miehen saaren sydämessä. Samaan aikaan Rose Hendersonin ja Bernard Nadlerin pelastama Desmond kohtaa Musta-asuisen miehen, joka uhkaa tappaa Rosen ja Bernardin, jollei Desmond auta tätä. Desmond suostuu ja pelastaa Rosen ja Bernardin hengen. Samaan aikaan Miles Straume löytää nyt ikääntyvän Richard Alpertin ja he lähtevät tuhoamaan Ajiran koneen. Matkalla he pelastavat Frank Lapidusin sukellusveneen hylystä ja päättävät lähteä saarelta lentokoneen avulla.


title: Loppu (Lost)

text: Matkallaan saaren sydämeen Jackin ryhmä kohtaa Musta-asuisen miehen, Benin ja Desmondin. Jack kertoo miehelle aikovansa tappaa tämän ja yhdessä Desmondin kanssa he matkustavat saaren sydämeen. Jack uskoo Desmondin voivan tappaa Musta-asuisen miehen, koska hän uskoo Jacobin tuoneen tämän saarelle aseeksi. Desmond kertoo Jackille, että saaren tuhoaminen ja Musta-asuisen miehen tappaminen eivät merkitse mitään, sillä hän on menossa saaren sydämeen ja sen kautta toiseen paikkaan. Jack ja Musta-asuinen mies laskevat Desmondin alas saaren sydämeen. Hän pääsee kammioon, joka johtaa hehkuvaan altaaseen jonka keskellä on kivi. Koska Desmond on immuuni altaan elektromagneettiselle energialle, hän onnistuu poistamaan suuren kiven. Valo sammuu, allas kuivuu tyhjäksi ja kuten Musta-asuinen mies oli ennustanut, saari alkaa tuhoutua. Mies ei kuitenkaan tiennyt, että hänestä tulee teon seurauksena jälleen kuolevainen. Taistelun jälkeen Jack onnistuu tappamaan Musta-asuisen miehen Katen ammuttua tätä. Jack haavoittuu kuolettavasti ja tunnustaa Katelle rakkautensa. Tajutessaan, että hänen täytyy estää saaren tuho, Jack palaa altaalle. Kun Kate kysyy Jackilta näkevätkö he enää toisiaan koskaan, Jack ei vastaa. Jack käskee Katea etsimään Clairen ja lähtemään saarelta. Kate lähtee Sawyerin kanssa Hurleyn ja Benin seuratessa Jackia.


title: Loppu (Lost)

text: Kate ja Saywer etenevät Ajira Airlinesin lentokoneelle, jota Frank, Richard ja Miles ovat korjaamassa. Vakuutettuaan Clairen lähtemään, Kate, Sawyer, Claire, Richard, Miles ja Frank nousevat koneeseen ja onnistuvat nousemaan ilmaan. Jack johdattaa Hurleyn ja Benin takaisin saaren sydämeen, jossa Jack vakuutaa tunteikkaan Hurleyn ottamaan paikkansa saaren suojelijana. Jack laskeutuu alas ja pelastaa lähes kuolemaisillaan olevan Desmondin. Jack onnistuu sytyttämään valon uudelleen. Hurley, roolissaan saaren uutena suojelijana, päättää auttaa Desmondin kotiin ja pyytää Benia neuvonantajakseen. Kun Hurley voivottelee, etteivät ihmiset voi lähteä saarelta, Ben ehdottaa ettei Hurleyn tarvitse seurata Jacobin toimintatapoja. Jack herää joen varrella ja kävelee kohti paikkaa, jossa hän heräsi ensimmäisen kerran saarelle jouduttuaan. Jackin kaaduttua maahan, Vincent-koira lähestyy tätä ja asettuu tämän vierelle, jolloin Jack sulkee hitaasti silmänsä.


title: Loppu (Lost)

text: Desmond kerää kokoon saarelaisia, jotka alkavat saada muistikuvia ajastaan saarella. Yksitellen jokainen heistä alkaa tunnistaa saarella tutustumiinsa läheisiin ihmisiin tai asioihin. Lopulta suurin osa heistä kulkeutuu kirkolle, joka on Christianin hautajaispaikka. John Locke saa kävelykykynsä takaisin Jackin leikattua hänet. Locke tapaa kirkon ulkopuolella Benin, jolle hän antaa tälle anteeksi murhansa. Hurley sanoo Benille tämän olleen hyvä ”numero kaksi”, mihin Ben vastaa Hurleyn olleen hyvä ”numero yksi”. Kate saapuu paikalle Jackin kanssa ja neuvoo tätä menemään kirkon takaosaan isänsä arkun luo. Arkku toimii katalyyttinä Jackin muistoille, minkä jälkeen Jack tajuaa arkun olevan tyhjä. Christian ilmestyy Jackille, minkä jälkeen Jack tajuaa kuolleensa. Christian vakuuttaa Jackille, että tämän saarella tapaamat ihmiset ja tapahtumat olivat kaikkein tärkeintä tämän elämässä.


title: Type 97 Chi-Ha

text:
Type 97 Chi-Ha oli Keisarillisen Japanin armeijan panssarivaunu, jota käytettiin Kiinan-Japanin sodassa
ja toisessa maailmansodassa. Se oli laajimmin tuotettu japanilainen panssarivaunu, mutta ohuen panssarin, suhteellisen pienen pääaseistuksen ja alitehoisen moottorin takia vähemmän tehokas kuin liittoutuneiden panssarivaunut.


title: Type 97 Chi-Ha

text:
Japanin armeija alkoi kehittää jalkaväen tueksi Type 89 Chi-Ron korvaavaa panssarivaunua, kun sen huomattiin olevan liian hidas
pysyäkseen muiden ajoneuvojen mukana. Jalkaväen komentajat pyysivät mallia, jonka huippunopeus on 35 km/h ja jossa on vähintään 47 mm tykki.
Type 97 Chi-Ha oli tarkoitettu neljän miehen versioksi Type 95 Ha-Go -panssarivaunusta kahden miehen tykkitornilla, paksummalla panssarilla ja paremmalla suorituskyvyllä.


title: Kung Fu taistelee

text: Kung Fu taistelee on Vexi Salmen sanoittama suomenkielinen versio Carl Douglasin vuoden 1974 hittikappaleesta ”Kung Fu Fighting”. Suomenkielisen version tunnetuin esittäjä on Frederik, jonka versio julkaistiin vuonna 1975 singlenä ja hänen albumillaan "Se jokin minulla on". Singlen B-puolella oli ”East Virginia” Lisäksi se on julkaistu usealla kokoelma-albumilla. Sekä alkuperäinen että suomenkielinen versio olivat molemmat menestyksekkäitä.


title: Kung Fu taistelee

text: Vexi Salmi antoi käännökselleen alun perin nimeksi ”Kung Fu”, mutta Frederik lisäsi nimeen sanan ’taistelee’, koska hän luuli Kung Fun olevan joku henkilö. Todellisuudessa Kung Fu on taistelulaji.


title: Kung Fu taistelee

text: Kappaleen levyttivät samana vuonna myös Tapani Kansa, Markku Suominen ja Rexi eli Raimo Kero. Eläkeläiset julkaisivat vuonna 1999 kappaleesta oman version, nimellä "Peljätty humppa".


title: Jumalanpilkkapäivä

text: Jumalanpilkkapäivä on 30. syyskuuta pidettävä kansainvälinen juhlapäivä. Kampanjan perustajien mukaan päivän tarkoitus on ”muistuttaa maailmaa siitä, että uskonnon ei tule enää koskaan olla avoimen ja rehellisen keskustelun ulkopuolella”. Päivä on eri puolilla maailmaa tapahtuneisiin mellakoihin johtaneiden Muhammad-pilapiirrosten julkaisun vuosipäivä.


title: Aarno Niinimäki

text: Aarno Niinimäki (s. 12. helmikuuta 1931) on entinen suomalainen jalkapalloilija.


title: Aarno Niinimäki

text: Hyökkääjänä pelannut Niinimäki edusti urallaan Tampereen Kisatovereissa 1949–1953, Tampereen Ilves-Kissoissa 1954–1956 ja 1961–1965 sekä Tampereen Pallo-Veikoissa 1957–1960. Kaikkiaan Niinimäki pelasi kolme kauden aikana 61 pääsarjatason ottelua, joissa hän teki 15 maalia. Lisäksi hän viimeisteli 1. divisioonassa 81 maalia 12 kaudessa.


title: Aarno Niinimäki

text: Niinimäki pelasi maajoukkueessa vuosina 1954–1959 kaksi A- ja kolme B-maaottelua.


title: Jari Niinimäki

text: Jari Niinimäki (s. 1. joulukuuta 1957) on entinen suomalainen jalkapalloilija.


title: Jari Niinimäki

text: Hyökkääjänä pelannut Niinimäki edusti urallaan Tampereen Pallo-Veikkoja 1976–1977 ja Tampereen Ilvestä 1978–1989. Lisäksi hän pelasi Ruotsissa Allsvenskanissa AIK:ssa kaudella 1986. Hän voitti Ilveksessä Suomen mestaruuden 1983 ja Suomen Cupin 1979. Kaikkiaan Niinimäki pelasi 11 kauden aikana 221 pääsarjatason ottelua, joissa hän teki 90 maalia. Hän voitti mestaruussarjan maalikuninkuuden 1986 ja on kaikkien aikojen maalintekijätilastossa sijalla 28.


title: Jari Niinimäki

text: Niinimäki pelasi maajoukkueessa vuosina 1986–1987 yhdeksän maaottelua, joissa hän teki kaksi maalia.


title: Jari Niinimäki

text: Niinimäen poika on jääkiekkoilija Jesse Niinimäki.


title: Haalin kenttä

text: Haalin kenttä on urheilukenttä Seinäjoen Nurmossa. Se toimi aiemmin Nurmon Jymyn pesäpallojoukkueen kotikenttänä, mutta on nykyisin yleisurheilukäytössä.


title: Haalin kenttä

text: Nykyisin Haalin kenttä soveltuu pääasiassa yleisurheilukäyttöön. Haalilla on 300 metrin juoksurata. Lisäksi siellä on mahdollisuus pituushyppyyn, kolmiloikkaan sekä korkeus- ja seiväshyppyyn. Myös kaikki heittolajeille on suorituspaikat. Kenttälajien suorituspaikoilla on myös pinnoite. Kentällä mahtuu myös pesäpalloa varten normaalia pienempi tenavakenttä. Vanhan raviradan pohjaa pitkin kulkee kentän vieressä kilometrin mittainen pururata ja talvella latu. Lisäksi Haalilla on kentän läheisyydessä K10-mäkihyppymäki ja rantalentopallokenttä.


title: Haalin kenttä

text: Haalin kentän historia alkaa 1900-luvun alusta. Sitä ennen kentän paikalle eli Pihlajamäen kuivalle hiekkakankaalle oli suunniteltu jo hautausmaata. Vuosisadan alusta asti mäkeä kiersi kuitenkin aidattu maakunnallinen ravirata, jossa pidettiin raveja ja hevosnäyttelyjä. Vuonna 1910 kentän keskelle rakennettiin malliltaan pitkä paviljonki, jossa oli myös tuomaritorni. Vuonna 1916 venäläiset kasakat hevosineen majailivat Pihlajamäellä tarkkailemassa nurmolaisia, joten mäkeen rakennettiin majoituskorsut. Ravirata siirtyi 1920-luvun puolivälissä Seinäjoelle, jolloin Haalilla alettiin pelata pesäpallon edeltäjää pitkäpalloa. Lisäksi radalla pidettiin pyörä- ja moottoripyöräkilpailuja. Lisäksi Nurmon ratsastava suojelukunta piti kentällä harjoituksia.


title: Haalin kenttä

text: Varsinaista Haalin urheilukenttää alettiin rakentaa vuonna 1938, ja sittemmin kentästä tulikin Nurmon Jymyn pesäpallojoukkueen kotikenttä. Kenttää kunnostettiin lähes vuosittain 1950-luvun vaihteessa, koska se oli mennyt sota-aikana huonoon kuntoon. 1950-luvulla kentällä pelattiin ensimmäistä kertaa miesten pesäpallon pääsarjaa. Ensimmäinen Haalilla pelattu pääsarjaottelu oli Jymyn ja Jyväskylän Veikkojen välinen ottelu 22. toukokuuta. Tuo ottelu päättyi lukemiin 3–3 ja katsojia ottelussa oli 800. Parhaiten kauden aikana yleisö Haalille saapui seuraamaan paikallisottelua Ilmajoen Kisailijoita vastaan. Tuolloin katsojia oli 1650. Koko kauden yleisökeskiarvo oli 958 katsojaa. Kaudella 1956 tehtiin Haalin uusi yleisöennätys Jyväskylän Kirin vieraillessa Nurmossa. Katsomot olivat aivan täynnä, kun ihmisiä oli tullut ympäri Pohjanmaata seuraamaan ottelua. Ottelun yleisömäärä oli 2000 katsojaa. Koko kauden yleisökeskiarvo oli 1071. Haalin uusi yleisöennätys Haalilla syntyi jälleen kaudella 1957, jolloin Ilmajoen Kisailijoiden vierailua Haalilla seurasi 2500 katsojaa. Tuolla kaudella katsojia kävi otteluissa keskimäärin 1117. Tämän jälkeen katsojamäärät putosivat vuosittain. Pääsarjaottelut Haalilla loppuivat kauden 1960 päätteeksi Jymyn pudottua pääsarjasta. Kaudella 1956 Haalilla pelattiin myös naisten pääsarjaa.


title: Haalin kenttä

text: Jymy pelasi kotiottelunsa Haalilla aina 1980-luvulle asti, jolloin pesäpallotoiminta siirtyi Hyllykalliolle. Kenttä kunnostettiin yleisurheilukäyttöön vuonna 1997.


title: Haalin kenttä

text: Haali-taloa rakennettiin 1999 ja myöhemmin puretun vanhan paviljongin tilalle liitettiin uusi paviljonki.


title: Perämeri (täsmennyssivu)

text: Perämeri voi tarkoittaa seuraavia:


title: Heikki Sarmaja

text: Heikki Sarmaja on suomalainen tutkija ja tietokirjailija, joka on kirjoittanut muun muassa evoluutiopsykologiasta ja Edvard Westermarckin ajattelusta. Koulutukseltaan hän on valtiotieteen maisteri.


title: Marko Hamilo

text: Marko Hamilo (s. 1968) on suomalainen toimittaja ja tietokirjailija. Vuoteen 2015 saakka hän on toiminut tiedetoimittajana ja kirjoittanut pääasiassa tiedejuttuja muun muassa "Helsingin Sanomiin", "Vihreään Lankaan", "Suomen kuvalehteen", sekä "Tiede"-lehtiin. 'Tieteeseen' hän kirjoitti 'Skeptikon päiväkirja' -blogia vuosina 2008-2014. Vuodesta 2015 lähtien Hamilo on keskittynyt politiikkaan ja kirjoittanut mm. "Perussuomalainen-" ja "Suomen uutiset" -lehtiin. Hän toimi tammi-huhtikuussa 2017 Oikea Media -vastamedian päätoimittajana.


title: Marko Hamilo

text: Hamilo on suorittanut perusopintoja psykologiassa, sosiologiassa ja filosofiassa Helsingin yliopistossa.


title: Marko Hamilo

text: 1990-luvulla Hamilo toimi Nuorsuomalaisissa ennen puolueen lakkauttamista. Hamilo tuli aluksi tunnetuksi psykoterapian sekä tieteellisesti huonosti perusteltujen pseudotieteiden, mukaan lukien ilmastodenialismin, kriitikkona. Viime vuosina Hamilo on profiloitunut maahanmuuton-, islamin ja punavihreyden kriitikkona sekä arvokonservatismin puolustajana.


title: Marko Hamilo

text: Vuonna 2017 Hamilo perusti yhdessä Joonas Konstigin kanssa Oikea Media -verkkolehden.


title: Kam Airin lento 904

text: Kam Airin lennon 904 onnettomuus tapahtui 3. helmikuuta 2005 noin kello 16.00 paikallista aikaa (11.30 UTC), kun Afganistanin sisäisellä lennolla Heratin lentoasemalta Kabulin kansainväliselle lentoasemalle matkalla ollut Boeing 737-242 Advanced -tyyppinen kone katosi tutkasta juuri ennen laskeutumista kovassa lumimyrskyssä. Koneessa oli 96 matkustajaa ja kahdeksan miehistön jäsentä. Koneen hylky ja ruumiit löydettiin noin päivää myöhemmin Pamirin vuoristosta noin 300 kilometriä Kabulista itään.


title: Kam Airin lento 904

text: Kam Airin lennon 904 onnettomuus on Afganistanin historian pahin ilmailuonnettomuus.


title: Kam Airin lento 904

text: Kone lähti aikataulussa Heratista kohti Kabulia. Ennen saapumista määränpäähän kone joutui kovaan lumimyrskyyn. Tuntemattomasta syystä kone katosi tutkasta ja radioyhteys koneeseen menetettiin.


title: Kam Airin lento 904

text: Etsinnät käynnistettiin pian, mutta niitä rajoitti huono sää tapahtumapaikalla. Seuraavana päivänä noin kello 13.30 paikallista aikaa (09.30 UTC) pelastushelikopterista havaittiin kookas osa koneen pyrstöstä. Paikalle ei onnistuttu menemään helikopterein, joten kymmeniä afganistanilaisia sotilaita jalkautui maastoon. Pystöosaa lukuun ottamatta kone oli täysin tuhoutunut. Kaikkien 104 ihmisen ruumiit löydettiin hylyn tuntumasta.


title: Kam Airin lento 904

text: Koneessa oli 96 matkustajaa ja kahdeksan miehistön jäsentä. Miehistö oli afganistanilainen lukuun ottamatta perämiestä, jolla oli Kanadan ja Venäjän kansalaisuudet. Suurin osa matkustajista oli afganistanilaisia, joiden lisäksi koneessa oli yhdeksän turkkilaista, kuusi yhdysvaltalaista, neljä venäläistä ja kolme italialaista.


title: Kam Airin lento 904

text: Koneen musta laatikko kerättiin talteen onnettomuuspaikalta. Ohjaamokeskustelunauhoitetta ei löytynyt. Nauhoitteella olisi saattanut olla onnettomuuden syy tallentuneena.


title: Kam Airin lento 904

text: Törmäys vuoreen johtui siitä, että kone laskeutui minimikorkeutensa alapuolelle. Syytä tälle ei saatu selvitettyä todisteiden riittämättömyyden vuoksi.


title: Röd

text: Röd on ruotsalaisen alternative rock-yhtye Kentin kahdeksas studioalbumi. Se on julkaistu ladattavaksi internetistä 5. marraskuuta 2009 ja CD:llä 6. marraskuuta 2009. Ensimmäinen single albumilta, "Töntarna", on julkaistu 5. lokakuuta 2009.


title: Röd

text: Yhtyeen laulaja Joakim Berg ilmoitti Kentin foorumilla yhtyeen tehneen lauluja vuoden 2008 lopusta, huhtikuuhun 2009 asti, ja myöhemmin aloittaneen levyn nauhoitukset. Levyn on tuottanut Kentin kanssa Joshua, joka tuotti myös yhtyeen edellisen studioalbumin.


title: Röd

text: Levy on saatavan perinteisenä versiona ja "deluxe edition boxina". Deluxe edition box koostuu 11 kappaletta sisältävästä CD:stä, USB-muistitikusta joka sisältää korkealaatuiset MP3-äännitteet ja AIFF-äänitteet, kolme 10" äänitettä jotka sisältävät koko levyn ja 118-sivuisen kirjan, joka sisältää kappaleiden sanoitukset, piirustuksia ja valokuvia. Deluxe edition on ilmestynyt 11. marraskuuta 2009


title: Benelli

text: Benelli on italialainen moottoripyörävalmistaja, ja se toimii kiinalaisen Qianjiang Groupin alaisuudessa. Benelli on perustettu vuonna 1911 Pesarossa, Italiassa.


title: Benelli

text: Benelli Armi on italialainen asevalmistaja, joka aloitti osana samaa yritystä.


title: Abdoulaye Maïga

text: Abdoulaye Maïga (s. 8. tammikuuta 1987 Bamako) on malilainen jalkapalloilija, pelipaikaltaan puolustaja. Hän edustaa Algerian pääsarjassa pelaavaa USM Algeria.


title: Abdoulaye Maïga

text: Maïga on edustanut Malia vuodesta 2009 lähtien. Hän oli mukana vuoden 2010 Afrikan-kisoissa.


title: Särkkä (Naantali)

text: Särkkä on Naantalissa, Luonnonmaan saaren ja entisen Merimaskun kunnan Otavan saaren välisessä Särkänsalmessa sijaitseva saari, josta on kiinteä maantieyhtyes kumpaankin suuntaan. Särkän eteläosan kautta kulkee Seututie 189 eli Rymättyläntie, joka kulkee Luonnonmaalta Särkänsalmen siltaa pitkin Särkkään ja jatkuu Merimaskun suuntaan pengertienä. Särkän saaressa on kioski sekä yksi talo. Pinta-alaltaan noin 16 hehtaarin saaresta 11 hehtaaria on luonnonsuojelualuetta.


title: Särkkä (Naantali)

text: Saarella on parhaimmillaan pituutta etelä-pohjois- ja länsi-itäsuunnassa 500 metriä. Saari on kallioinen ja metsäinen. Sen itärannalla on jyrkkiä kallioseinämiä jotka rajoittuvat mereen. Etelärannalla on hiekka- ja kivirantaa, pohjoisrannalla järviruokokasvustoa. Saaren korkeimmat kohdat ovat yli 25 metriä merenpinnasta. Saarella on kallioisia mäntymetsiä, tuoreita sekametsiä sekä tervalepiköitä. Saarella ei ole tehty suurempia hakkuita joten metsät ovat piirteltään luonnonmetsiä ja niissä on lahopuuta. Koska saaren rannat ovat rakentamattomia ja ne ovat helposti saavutettavissa on saari ollut kalastajien ja muiden retkeilijöiden suosiossa jo vuosikymmeniä.


title: Särkkä (Naantali)

text: Särkän saari on kuulunut Maskun seurakunnalle vuosisatoja, mahdollisesti jo ajalta jolloin Maskun seurakunta oli osa Naantalin luostaria. Maskun seurakunta suojeli Särkän saaresta 11 hehtaaria vuonna 2016, jolloin perustettiin yksityinen luonnonsuojelualue, jonka maapohjan omistus säilyi seurakunnalla. Suojelu toteutettiin Etelä-Suomen metsien monimuotoisuuden toimintaohjelma Metso-ohjelmalla.


title: Särkkä (Naantali)

text: Särkänsalmessa, lähellä Särkän saarta liikennöi Luonnonmaan ja Otavan välillä moottorilossi vuodesta 1935 vuoteen 1970, kunnes otettiin käyttöön Särkänsalmen silta. Saaren kulkevan Särkänsalmen sillan keskivuorokausiliikennemäärä oli vuonna 2005 noin 5 600 ajoneuvoa vuorokaudessa ja kesällä noin 7 100 ajoneuvoa vuorokaudessa. Sillan alittavan väylän syvyys on 5 metriä, ja sillan suurin sallittu alikulkukorkeus on 16,5 metriä.


title: Särkkä (Naantali)

text: Särkänsalmeen on suunniteltu rakennettavaksi kauko-ohjauksella avattava läppäsilta, jossa olisi 12-metrinen vapaa aukko ja 15-metrinen poisvedettävä palasilta; aukon leveydeksi tulisi siis 27 metriä. Läppäsilta sijaitsisi Särkän tiepenkereellä. Pengertä jouduttaisiin kaivamaan noin 10 000 kuutiometriä, josta noin kolmannes käytettäisiin läppäsillan tukipenkereiden korotukseen. Uuden veneväylän pituudeksi tulisi noin 1,7 kilometriä ja kulkusyvyydeksi 3,2 metriä. Läppäsiltä on kuitenkin aiheuttanut paljon vastustusta paikallisissa, ja vuonna 2003 ympäristölupaviranomainen katsoi, ettei luvan myöntäminen sillalle ole perusteltua.


title: Stade Malien

text:
Stade Malien de Bamako on malilainen jalkapalloseura, joka perustettiin vuonna 1960. Sen kotistadionina toimii Stade 26 mars, joka sijaitsee Bamakossa. Joukkue on voittanut toiseksi eniten Malin pääsarjan mestaruuksia, joista viimeisin on vuodelta 2007. Se on voittanut myös kertaalleen Afrikan Confederation Cupin vuonna 2009. Sitä ennen se eteni vuonna 1965 Afrikan Mestarien liigan historian ensimmäisellä kaudella loppuotteluun saakka, mutta hävisi ottelun.
1990-luku:


Stade Malien


title: Orpington (kana)

text: Orpington on risteytyskana, jonka kehitti William Cook Orpingtonin kylässä Englannissa 1880-luvulla. Lintu on raskasrakenteinen ja pienisiipinen, minkä vuoksi se ei pysty juurikaan lentämään. Englannissa se on suosittu näyttelylintu.


title: Reed Diamond

text: Reed Edward Diamond (s. 20. heinäkuuta 1967 New York, New York, Yhdysvallat) on yhdysvaltalainen näyttelijä, joka on näytellyt pääasiassa televisiorooleja. Hänet tunnetaan Laurence Dominicin roolista vuosina 2009–2010 tuotetusta scifisarjasta "Dollhouse". Diamond näytteli myös televisiosarjoissa "Homicide: Life on the Street" vuosina 1995–1998, "Journeyman" vuonna 2007 ja "24" vuonna 2010.


title: Sigma Sound Studios

text: Sigma Sound Studios oli Pennsylvanian Philadelphiassa, Yhdysvalloissa sijainnut äänitysstudio, jonka perusti Joseph Tarsia vuonna 1968. Se oli Yhdysvaltain järjestyksessään toinen studio, missä oli mahdollisuus 24-raitanauhoitukseen.


title: Sigma Sound Studios

text: 1970-luvulla studiolla oli suuri merkitys ns. Philadelphia soulin kehittämisessä. Myös brittiläinen artisti David Bowie äänitti Sigma Soundissa suurimman osan soul-voittoisesta albumistaan "Young Americans".


title: Sigma Sound Studios

text: Tarsia perusti toisen Sigma Soundin New Yorkiin 1970-luvun lopulla. Se oli toiminnassa 1980-luvun puoliväliin asti.


title: Sigma Sound Studios

text: Tarsia myi Sigma Sound Studiosin vuonna 2003.


title: National Railway Museum

text: National Railway Museum on Yorkin kaupungissa Englannissa sijaitseva Britannian rautateiden ja rautatiekaluston historiaa esittelevä museo. Vuonna 1975 perustettu museo voitti European Museum of the Year -palkinnon vuonna 2001.


title: National Railway Museum

text: Museon kokoelmiin kuuluu yli 100 veturia ja 200 muuta raideliikennevälinettä, joista miltei kaikki on joko rakennettu tai ollut käytössä Isossa-Britanniassa. Lisäksi esillä on runsaasti muuta rautatieliikenteeseen liittyvää esineistöä. Kokoelmat ovat esillä yli 8 hehtaarin näyttelytiloissa Yorkin rautatieaseman lähellä. Museoon on vapaa pääsy.


title: Modibo Maiga

text: Modibo Maiga (s. 3. syyskuuta 1987 Bamako) on malilainen jalkapalloilija, pelipaikaltaan laitahyökkääjä. Hän edustaa Englannin pääsarjassa pelaavaa West Hamia.


title: Modibo Maiga

text: Maiga aloitti uransa synnyinkaupungissaan Bamakossa, Stade Malienin joukkueessa. Hän ehti pelata yhden kauden kotimaassaan ammattilaisena ennen siirtymistään marokkoon Raja Casablancan joukkueeseen. Maiga vietti joukkueessa kaksi kautta ja saavutti muun muassa Arabian Mestarien liigan voiton. Hänet lainattiin kaudeksi 2006–2007 Ranskaan Le Mansiin, jossa Maiga ei saanut peliaikaa edustusjoukkueessa, mutta pelasi seitsemän ottelua reservijoukkueessa, joissa hän teki kaksi maalia.


title: Modibo Maiga

text: Heinäkuussa 2007 Maiga allekirjoitti neljän vuoden sopimuksen Le Mansin kanssa.


title: Modibo Maiga

text: 28. heinäkuuta 2010 Maiga siirtyi Sochaux:n.


title: Modibo Maiga

text: 18. heinäkuuta 2012 Maiga siirtyi West Hamiin.


title: Modibo Maiga

text: Maiga on edustanut Malia vuodesta 2007 lähtien. Hän oli mukana vuoden 2010 Afrikan-kisoissa.


title: Daniel Steibelt

text: Daniel Steibelt () oli saksalainen pianisti ja säveltäjä. Steibeltilla ei ollut merkittäviä opettajia, mutta hän oli jo noin 20-vuotiaana vakiinnuttanut asemansa Pariisin musiikkielämässä pianistina ja muun muassa oopperoiden säveltäjänä. Hän vaikutti uransa aikana myös Englannissa, Hollannissa, Prahassa, Berliinissä, Wienissä, jossa hän kilpaili vaatimattomalla menestyksellä Beethovenin kanssa, ja lopulta Pietarissa, jossa hän asui vuodesta 1810 elämänsä loppuun. Pietarissa esitettiin monia Steibeltin säveltämiä oopperoita. Steibelt oli naimisissa englantilaisen tamburiininsoittajan kanssa, joka esiintyi hänen kanssaan yhdessä lähes joka konsertissa. Tälle poikkeukselliselle duokokoonpanolle Steibelt sävelsi erityisiä "bakkanaaleja". Vuoden 1814 jälkeen Steibelt lakkasi esiintymästä ja teki poikkeuksen vain kahdeksannen pianokonserttonsa kantaesityksessä.


title: Daniel Steibelt

text: Steibelt oli erikoinen persoona, jota monet pitivät ilveilijänä ja huijarina. Hän oli turhamainen ja huonokäytöksinen. Steibelt muun muassa teeskenteli kotimaassaan Saksassa olevansa kielitaidoton ulkomaalainen. Hän velkaantui, syyllistyi petokseen kustantajaansa kohtaan ja lienee kärsinyt jonkinlaisesta kleptomaniasta.


title: Daniel Steibelt

text: Pianistina Steibeltin aseita olivat aikaansa edellä ollut pedaalinkäyttö ja myrskyisät tremolot. Toisaalta ajan muusikot olivat laajalti yhtä mieltä, että Steibelt ei osannut esittää hitaita osia. Hänen pianosonaateissaan onkin usein vain kaksi nopeaa osaa. Myös Steibeltin vasenta kättä arvosteltiin heikoksi, vaikka hänen soittonsa olikin tulista ja siinä oli omaperäistä lavasäteilyä.


title: Daniel Steibelt

text: Steibeltin sävellysten taso vaihtelee suuresti, mutta muutamissa niistä on poikkeuksellista mielikuvituksen lentoa. Hänen pianokappaleensa istuvat soittimelle hyvin ja ovat täynnä romanttisia oivalluksia. Steibeltin kahdeksas pianokonsertto (1820, neljä vuotta ennen Beethovenin yhdeksättä sinfoniaa) on Busonin konserton ohella ainoa pianokonsertto, jossa on kuorofinaali.


title: Markus Granlund

text: Kari Markus Granlund (s. 16. huhtikuuta 1993 Oulu) on suomalainen jääkiekkohyökkääjä, joka pelaa NHL-seura Vancouver Canucksin organisaatiossa. Calgary Flames varasi Granlundin toisella kierroksella varausnumerolla 45. Hän oli toisen kierroksen korkein suomalainen pelaajavaraus.


title: Markus Granlund

text: Granlundin vahvuudet ovat hyvä pelisilmä sekä kiekollinen peli.


title: Markus Granlund

text: Granlund siirtyi Oulun Kärpistä Helsingin IFK:hon yhdessä veljensä Mikael Granlundin kanssa keväällä 2009. Mikael oli ehtinyt pelata Jääkiekon SM-liigassa jo Kärpissä, ja nousikin jo seuraavalle kaudelle IFK:n liigamiehistöön Markuksen jäädessä kehittämään taitojaan joukkueen A- ja B-junioreiden sarjoihin. B-nuorten SM-liiga osoittautui kuitenkin liian helpoksi sarjaksi nuorelle ja maalinnälkäiselle hyökkääjälle, sillä kahdeksassa ottelussa nuorempi Granlund keräsi tehopisteet 8+17=26. Kausi jatkui hänen osaltaan Jääkiekon A-nuorten SM-liigassa, jonka 37 runkosarjaottelussa Granlund merkkautti tehopisteet 17+25=42. Pudotuspeleissä hän johdatti joukkueensa aina finaaleihin asti lähes piste per peli -tahdilla, mutta entinen seura Kärpät nappasi A-nuorten mestaruuden ja Granlund joukkueineen joutui tyytymään hopeamitaliin. Hän palasi kuitenkin vielä B-nuorten pudotuspeleihin voittamaan mestaruutta.


title: Markus Granlund

text: Granlund teki debyyttinsä SM-liigassa 19. lokakuuta 2010. Hänet nostettiin IFK:n kokoonpanoon paikkaamaan loukkaantunutta isoveljeään Mikaelia Ville Peltosen rinnalle. Granlund pelasi SM-liigassa kaksi ottelua, mutta ei tehnyt pisteitä. Loppukauden hän vietti IFK:n A-nuorten joukkueessa pelaten 40 runkosarjaottelua tehoin 20+32=52. Kesällä järjestetyssä Granlundista povailtiin kolmannen tai viidennen kierroksen varausta, mutta Calgary Flames varasikin nuoremman Granlundin jo toisella varauskierroksella numerolla 45 ja hän oli koko varaustilaisuuden toiseksi korkein suomalaisvaraus Porin Ässien Joel Armian jälkeen.


title: Markus Granlund

text: Varsinaisella tulokaskaudellaan Granlund pelasi SM-liigassa 47 runkosarjaottelua tehopistein 15+19=34 ja voitti tulokkaiden maali-, syöttö- ja pistepörssit. Hän pelasi suurimman osan kaudesta samassa ketjussa veljensä Mikaelin sekä Janne Pesosen kanssa. Granlund nousi otsikoihin syksyllä 2011 tehtyään Espoo Bluesia vastaan pelatussa ottelussa ilmaveivimaalin Mikaelin sekä Janne Pesosen syötöstä. Aiemmin Mikael oli esittänyt saman suorituksen vuoden 2011 MM-kilpailujen välierässä Venäjää vastaan. Hyvin sujuneen kauden johdosta nuoremmasta Granlundista povattiin kauden parhaalle tulokkaalle annettavan Jarmo Wasaman muistopalkinnon saajaa. Tittelin vei kuitenkin paikalliskilpailija Helsingin Jokereiden Teuvo Teräväinen. Kauden aikana Granlund pelasi myös yhden ottelun Mestis-joukkue Kiekko-Vantaan paidassa, ja IFK:n edustusjoukkueen taipaleen katkettua SM-liigan pudotuspeleissä hän siirtyi seuran A-nuoriin voittamaan SM-kultaa.


title: Markus Granlund

text: Kauden päätyttyä Granlund solmi IFK:n kanssa kaksivuotisen, vuoteen 2014 ulottuneen sopimuksen. Kesällä 2012 Granlund osallistui myös NHL:n varaajaseuransa Calgary Flamesin vuosittaiseen nuorten lupausten kehitysleiriin.


title: Markus Granlund

text: Huhtikuussa 2013 Granlund teki Calgary Flamesin kanssa kolmivuotisen tulokassopimuksen. Kauden hän aloitti pelaamalla Calgaryn farmijoukkueessa Abbotsford Heatissa AHL:ssa. Granlund ehti pelata AHL-liigassa 50 ottelua tehoin 23+21=44 ja hänet valittiin AHL:n kuukauden tulokkaaksi helmikuussa 2014.


title: Markus Granlund

text: Granlund teki NHL-debyyttinsä Calgary Flamesissa 27. helmikuuta 2014 ottelussa Los Angeles Kingsiä vastaan. Samassa ottelussa myös suomalainen Joni Ortio pelasi ensimmäisen NHL-ottelunsa Calgaryn maalivahtina. Kolmannessa NHL-ottelussaan 3. maaliskuuta 2014 Granlund kohtasi ensimmäistä kertaa NHL:ssä veljensä Mikael Granlundin edustaman Minnesota Wildin vierasottelussa Minnesotan kotiareena Xcel Energy Centerissä. Granlundit olivat kautta aikojen kolmannet suomalaiset veljekset, jotka kohtasivat toisensa NHL-ottelussa. Heitä ennen olivat kohdanneet Jarkko ja Tuomo Ruutu sekä Saku ja Mikko Koivu. Samassa ottelussa Granlund hankki myös NHL-uransa ensimmäisen tehopisteen syöttämällä joukkueensa kapteenin Mark Giordanon viimeistelemän kavennusmaalin ottelun kolmannessa erässä. Maali jäi ottelun viimeiseksi ja Minnesota Wild voitti ottelun 3–2. Mikael Granlund syötti ottelussa Minnesota Wildin maaleista kaksi.


title: Markus Granlund

text: Markus Granlund siirtyi helmikuussa 2016 Vancouver Canucksin organisaatioon vaihtokaupassa Calgaryssa syntyneeseen hyökkääjä Hunter Shinkarukiin.


title: Markus Granlund

text: Granlund on edustanut Suomea kahdesti alle 18-vuotiaiden MM-kilpailuissa, vuosina 2010 ja 2011. Kevään 2010 kisoista Granlund voitti pronssia ja kevään 2011 kisoissa hän toimi Suomen kapteenina.


title: Markus Granlund

text: Markus Granlundin isoveli on jääkiekkoilija Mikael Granlund., joka pelaa nykyään NHL-joukkue Minnesota Wildissa.


title: Viro – Tuulten pieksämä maa

text: Viro – Tuulten pieksämä maa () on virolainen ja myös pääosin viron kielellä esitetty 12-osainen draamasarja, jonka tapahtumat sijoittuvat ajalle ensimmäisestä maailmansodasta toiseen maailmansotaan. Sarja esitettiin keväällä 2010 Yle Teemalla ja joulun aikaan 2010 suomeksi tekstitettynä. Sarja on kuvattu vuonna 2008. Vuonna 2013 sarjalle tehtiin jatkoa yhden jakson verran ja siinä tapahtumat sijoittuvat toisen maailmansodan loppuvaiheille. Sarjan tunnuskappaleena toimii Metsatöll-yhtyeen esittämä ”Oma laulu ei leia ma üles”.


title: Viro – Tuulten pieksämä maa

text: Sarjan on ohjannut on Ain Prosa ja sen käsikirjoittajina toimivat Mihkel Ulman ja Lauri Vahtre. Pääosassa esiintyy Rasmus Kaljujärv.


title: Viro – Tuulten pieksämä maa

text: Sarjan päähenkilö on rannikolla Haapsalun seudulla asuva Toomas Roo, jonka isän palaaminen ensimmäisestä maailmansodasta tsaarin Venäjän armeijassa haavoittuneena on alku sarjalle. Sarjaan sisältyy paljon historiallisia aineksia Viron itsenäisyyden ajalta ja siinä käsitellään tunnetuimpia Viron 1900-luvun poliitikkoja aina Konstantin Pätsistä alkaen. Sarjassa esitetään viihteellisestikin paljon sellaista aineistoa, joka ei välttämättä ole tuttua kuin maan asukkaille. Toomas Roon opiskelua, perhe-elämää, enemmän tai vähemmän luotettavia ystäviä ja itsenäisten naisten merkitystä ei ole unohdettu. Sarjan lähtökohtana on Viron hyväosaisten näkökulma, mutta myös monenlaiset kaksinaismoralistiset toimet itsenäisyyskysymyksessä tulevat esitellyiksi. Toomas Roon ja eräiden ystävien päätyminen metsäveljiksi tai emigranteiksi sekä toisten passittaminen Siperiaan tulee hyvin perustelluksi, vaikka perhe pääsi metsään karkuun Tooman ansiosta.


title: Viro – Tuulten pieksämä maa

text: Vuoden 2013 jatko-osa-jaksossa päähenkilönä on Tooman sijaan hänen siskonpoikansa Siim Pärtel, missä hän suunnittelee yhdessä kavereidensa kanssa lähtemistä Suomeen sotimaan Neuvostoliittoa vastaan.


title: Clemente Rodríguez

text: Clemente Juan Rodríguez (s. 31. heinäkuuta 1981 Buenos Aires, Argentiina) on argentiinalainen jalkapalloilija. Hän edustaa tällä hetkellä Argentiinan pääsarjassa pelaavaa Estudiantesia ja on pelipaikaltaan vasen laitapuolustaja.


title: Clemente Rodríguez

text: Rodríguez pelasi ensimmäisen liigaottelunsa Boca Juniorsissa 10. joulukuuta 2000 Chacarita Juniorsia vastaan. Kauden aikana hän vakiinnutti paikkansa joukkueessa ja nousi luottopelaajaksi. Vuonna 2003 hän voitti joukkueen kanssa Intercontinental Cupin.


title: Clemente Rodríguez

text: Vuonna 2004 hän siirtyi venäläisseura Spartak Moskovaan, josta hän kuitenkin palasi vuonna 2007 lainasopimuksella Boca Juniorsiin kevätkauden ajaksi (Clausura). Kaudeksi 2007–2008 hän siirtyi niin ikään lainasopimuksella tällä kertaa espanjalaisseura Espanyoliin.


title: Clemente Rodríguez

text: Elokuussa 2009 Rodríguez palasi kotimaahansa, kun hän teki sopimuksen Estudiantesin kanssa.


title: Clemente Rodríguez

text: Rodríguez oli voittamassa Argentiinan maajoukkueessa kultaa vuoden 2004 kesäolympialaisissa. Vuotta aikaisemmin 2003 hän oli tehnyt ensiesiintymisensä maajoukkueessa. Diego Maradona nimesi hänet joukkueeseensa vuoden 2010 MM-kilpailuihin.


title: Shirley & Company

text: Shirley & Company oli vuosina 1974–1976 toiminut yhdysvaltalainen diskoyhtye, johon kuuluivat Shirley Goodman, Jesus Alvarez, Walter Morris, Bernadette Randle, Seldon Powell, Jonathan Williams ja Clarence Oliver.


title: Shirley & Company

text: Ryhmä tunnetaan erityisesti singlestään ”Shame, Shame, Shame”, joka nousi vuonna 1975 Yhdysvaltain Billboard-listan sijalle 12. Lisäksi se oli ykkösenä Disko- ja R&B-listalla. Vielä suurempi menestys se oli Britanniassa, missä se nousi listan sijalle 6. Toinen single ”Cry Cry Cry” kuitenkin muodostui flopiksi sen yllettyä Yhdysvalloissa Billboard-listalla sijalle 91 ja R&B -listallakin vain sijalle 38.


title: Cashbox

text: Cash Box (tai Cashbox) oli yhdysvaltalainen viikoittain ilmestynyt aikakauslehti, joka oli erikoistunut musiikkiin ja kolikkopeliteollisuuteen. Lehteä julkaistiin vuosina 1942–1996. Cash Box oli yksi lukuisista yhdysvaltalaisista aikakauslehdistä, joka julkaisi omia musiikkilistoja.


title: Cashbox

text: Vuonna 2006 Cash Box aloitti jälleen toimintansa, tosin ainoastaan internetissä.


title: MTA2: Baptized in Dirty Water

text: MTA2: Baptized in Dirty Water on rap-artisti David Bannerin kolmas albumi, joka ilmestyi 23. joulukuuta 2003. Screwed & Chopped versio ilmestyi 3. helmikuuta 2004.


title: Certified

text: Certified on rap-artisti David Bannerin neljäs albumi, joka ilmestyi 20. syyskuuta 2005.


title: The Greatest Story Ever Told

text: The Greatest Story Ever Told on rap-artisti David Bannerin viides albumi, joka ilmestyi 20. toukokuuta 2008.


title: Setä Boonmeen edelliset elämät

text: Setä Boonmeen edelliset elämät (, "Lung Buỵmī ralụk chāti") on thaimaalaisen elokuvaohjaajan Apichatpong Weerasethakulin elokuva, jonka ensi-ilta oli 2010 Cannesin elokuvajuhlilla. Elokuva palkittiin Cannesin elokuvajuhlilla vuonna 2010 pääpalkinnolla Kultaisella palmulla.


title: Setä Boonmeen edelliset elämät

text: Elokuvan lähtökohtana on erään munkin antama kirja. Munkki kertoi Weerasethakulille luostarissa asuvasta miehestä, joka sanoi muistavansa edellisen elämänsä tapahtumia ja eläneensä kaikkiaan 200 vuotta. Ohjaaja sovitti tarinan omiin muistoihinsa, sillä häntä kiinnostaa erityisesti muisti. Elokuvan alussa vesipuhveli on karannut. Munuaistautia sairastavan kuolemansairaan Boonmee-sedän ympärille kertyy ihmisiä jättämään hänelle hyvästejä. Elokuvan lopussa Boonmeen ja ohjaajan äänet yhdistyvät, ja ohjaaja kertoo unensa.


title: Setä Boonmeen edelliset elämät

text: Elokuvan pääosaa näyttelee rakennustyöläinen Jenjiro Pongpas. Hän on amatöörinäyttelijä, joita Weerasethakul usein käyttää, koska haluaa tallentaa myös heidän elämäänsä.


title: Setä Boonmeen edelliset elämät

text: Vuonna 2016 "Setä Boonmeen edelliset elämät" äänestettiin BBC:n kyselyssä alkaneen vuosisadan 40 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: Synkronisiteetti

text: Synkronisiteetti on psykiatri C. G. Jungin luoma käsite, joka tarkoittaa merkitsevää yhteensattumaa. Se viittaa tilanteisiin, joissa kaksi tai useampi toisiinsa näennäisesti liittymätön asia tapahtuu rinnakkain. Tapahtumilla ei ole kausaalista yhteyttä, mutta niitä yhdistää symbolinen merkitys.


title: Synkronia

text: Synkronia tai synkroni voi tarkoittaa seuraavia asioita:


title: Struer

text: Struer on Tanskassa Keski-Jyllannin alueella sijaitsevan Struerin kunnan keskustaajama. Vuoden 2012 alussa taajamassa oli 10 544 asukasta.


title: Struer

text: Struer on myös entinen kaupunki.


title: Chanelle Scheepers

text: Chanelle Scheepers (s. 13. maaliskuuta 1984 Harrismith) on eteläafrikkalainen tennispelaaja. Parhaimmillaan hän on ollut naisten maailmanlistalla kaksinpelissä sijalla 37. Hän on voittanut urallaan yhden WTA-turnauksen kaksinpelissä ja yhden nelinpelissä.


title: Chanelle Scheepers

text: Vuonna 2010 Scheepers voitti Ranskan avointen ensimmäisellä kierroksella Ranskan Mathilde Johanssonin luvuin 6–2, 6–4 ja toisella kierroksella Argentiinan Gisela Dulkon 3–6, 6–3, 6–4. Kolmannella kierroksella hän voitti Akgul Amanmuradovan 6–3, 6–3, mutta hävisi neljännellä kierroksella Jelena Dementjevalle 6–1, 6–3. Wimbledonissa hän hävisi ensimmäisellä kierroksella Li Nalle ja Yhdysvaltain avoimissa Akgul Amanmuradovalle.


title: Chanelle Scheepers

text: Vuoden 2011 Australian avoimissa Scheepers pääsi kolmannelle kierrokselle voitettuaan Karolina Špremin ja Regina Kulikovan. Kolmannella kierroksella hän hävisi Viktoryja Azarenkalle. Ranskan avointen toisella kierroksella hän hävisi Marija Kirilenkolle. Wimbledonin avauskierroksella hän hävisi Jevgenija Rodinalle. Yhdysvaltain avoimissa Scheepers selviytyi kolmannelle kierrokselle, jossa hän hävisi Francesca Schiavonelle luvuin 7–5, 6–7(5), 3–6. Syyskuussa Scheepers saavutti uransa ensimmäisen WTA-turnausvoiton, kun hän päihitti Kantonin turnauksen loppuottelussa Magdaléna Rybárikován.